Artifak Berusia 17 000 Tahun Di Gua Gunung Pulai Gemparkan Dunia Arkeologi Negara

Bulan ini dikira sebagai bulan yang cukup menarik bagi dunia arkeologi di Malaysia. Pada tanggal 10 Januari 2020, tapak arkeologi masyhur di Malaysia iaitu Gua Niah diberikan penghormatan antarabangsa apabila menerima liputan daripada portal Ancient Origins yang berpangkalan di Ireland. Seterusnya pada 21 haribulan yang lalu, negara kita digemparkan dengan penemuan lebih 100 artifak prasejarah zaman Paleolitik berusia 17 000 tahun.

Penemuan ini melibatkan peralatan batu, pecahan tembikar dan kulit siput sungai yang dijumpai di tapak-tapak yang baru diekskavasi di tiga buah gua yang terdapat di Gunung Pulai, Baling, Kedah iaitu Gua Kelambu, Gua Tembus dan Gua Akar.

Ekskavasi dan penyelidikan arkeologi ini dilakukan oleh Jabatan Warisan Negara dengan kerjasama daripada Institut Alam dan Tamadun Melayu (ATMA), Universiti Kebangsaan Malaysia (UKM) dan Jabatan Geologi Universiti Malaya (UM). Sebagaimana yang dimaklumkan oleh Pesuruhjaya Warisan merangkap Ketua Pengarah Jabatan Warisan Negara, Mesran Mohd Yusop, artifak-artifak ini ditemui semasa pasukan arkeologi jabatannya melakukan eksplorasi di kawasan berkenaan pada bulan April sehingga Oktober yang lalu.

Menurutnya lagi, eksplorasi tersebut bertujuan melaksanakan pendokumentasian dan inventori tapak bagi memperoleh data arkeologi terkini dan mengetahui sebarang kemungkinan jumpaan bukti yang masih belum diterokai oleh penyelidik terdahulu.

Penemuan ini dianggap signifikan atas beberapa faktor. Pertama, kehadiran artifak-artifak ini membuktikan bahawa wujud kehidupan prasejarah seusia 17 000 tahun di Gunung Pulai. Selain itu, ia turut memberikan petunjuk dan gambaran mengenai kehidupan mereka di zaman lampau. Misalnya, peralatan batu yang ditemui menggambarkan bahawa masyarakat Paleolitik di situ sudah pun menggunakan batu secara intensif untuk tujuan pemburuan dan penyimpanan makanan. Penemuan kulit siput sedut sungai pula memberikan pencerahan tentang amalan pemakanan dan diet masyarakat prasejarah yang menetap di situ.

Lebih daripada itu, seandainya artifak-artifak yang dijumpai ini benar-benar berusia 17 000 tahun, maka hal ini membawa maksud petempatan di Gunung Pulai adalah antara yang tertua di negeri Kedah dan bahkan lebih tua berbanding Tapak Arkeologi Sungai Batu, Merbok. Untuk mengenal pasti usianya secara tepat, sebahagian daripada artifak yang ditemukan setakat ini telah pun dihantar ke Singapura untuk menjalani penganalisaan lanjut.

Dalam kata ringkas, penemuan ini menjadikan Gunung Pulai sebagai tapak arkeologi yang bernilai tinggi lantaran berupaya menambahkan lagi data arkeologi negara di samping sesuai dijadikan sebagai asas dalam mengenali asal-usul masyarakat lampau.

Memandangkan artifak-artifak ini kesemuanya ditemui di permukaan tanah kawasan gua-gua tersebut, pasukan arkeologi negara meyakini bahawa mereka akan berupaya menemukan lebih banyak artifak yang tertanam jauh lebih dalam. Justeru, usaha pemetaan dan galian terus dilanjutkan dalam tempoh sebulan lagi (sepanjang Februari) dalam rangka mencari artifak lain. Jabatan Warisan Negara turut menyeru orang ramai agar melaporkan segera sebarang jumpaan bersejarah di kawasan Gunung Pulai kepada pegawai daerah atau pesuruhjaya warisan, sebagai mematuhi perundangan Akta Warisan Kebangsaan 2005.

Seruan ini dikira selaras hasrat kerajaan negeri Kedah yang mahu menjadikan kawasan penemuan 100 artifak zaman Paleolitik di Gunung Pulai, Baling ini sebagai satu produk pelancongan memandangkan penemuan gempar ini berupaya melonjakkan lagi nama gunung tersebut terutama dalam kalangan pebyelidik dan pakar-pakar arkeologi tempatan mahupun luar negara.

Untuk tujuan ini, Menteri Besar Kedah, Datuk Seri Mukhriz Tun Mahatir memaklumkan kepada sidang akhbar yang disiarkan baru-baru ini bahawa kerajaan negeri akan berbincang bersama Jabatan Warisan Negara (JWN) secara lebih terperinci apakah bentuk sektor pelancongan yang dapat dilakukan di tapak warisan baru itu.

Diharapkan dari semasa ke semasa, kita sebagai pencinta sejarah dan arkeologi secara khusus dan rakyat Malaysia secara umum, dapat menerima khabar perkembangan dan kemuktamadan berkenaan pembangunan pelancongan yang mahu direalisasikan di tapak arkeologi Gunung Pulai, dan tidak dilupakan, Tapak Arkeologi Sungai Batu.

Dalam konteks pelancongan, Gunung Pulai sememangnya memiliki tarikan tersendiri, namun kurang diwarwarkan. Gunung ini menempatkan lebih lapan buah gua yang masih segar dengan keaslian semulajadi selain disusuri oleh sebahagian daripada Sungai Ketil sekaligus menjadikan unung Pulai sebagai khazanah alam yang istimewa.

Selain daripada Gua Kelambu, Gua Tembus dan Gua Akar yang disebutkan pada awal artikel, terdapat gua-gua lain di gunung yang berketinggian 616 meter itu, antaranya seperti Gua Tok Sheikh, Gua Layang-Layang, Gua Gelap, Gua Matahari, Gua Kambing dan Gua Ikan. Di antara kesemua gua ini, gua yang dianggap paling menarik adalah Gua Tok Sheikh lantaran ia menyimpan bukti kewujudan kelompok manusia Hoabinhian yang hidup pada zaman prasejarah (sekitar 6000 hingga 8000SM).

Daya-daya tarikan yang dimiliki oleh Gunung Pulai tidak hanya bersifat abstrak semata-mata, sebaliknya ia memberikan rahmat dan rezeki buat masyarakat sekitar.

Sebahagian penduduk mengambil peluang mendapatkan bekalan baja organik hasil buangan burung layang-layang di dalam Gua Layang-Layang, di mana harga pasaran bagi seguni baja organik itu mencecah RM18. Ada juga penduduk kampung yang masuk ke dalam hutan di sekeliling Gunung Pulai bagi mencari pokok paku haji yang berharga lumayan lantaran mendapat permintaan yang tinggi.

Selain mengumpulkan hasil hutan, penduduk sekitar juga berpeluang mencari rezeki di Gunung Pulai dengan menjadi malim gunung. Secara keseluruhan, dilaporkan terdapat sekurang-kurangnya 20 orang malim gunung di Gunung Pulai yang berperanan membawa pengunjung mendaki gunung berkenaan. Malahan, aktiviti di Gunung Pulai tidka terbatas kepada pendakian sahaja. Pengunjung turut berpeluang untuk melakukan aktiviti kayak di Sungai Ketil memandangkan ada penduduk yang menyediakan khidmat sewaan kayak. Kawasan berhampiran Kampung Paya Pulai pula menjadi lokasi sempurna untuk menikmati pemandangan alam terutama mataari terbit dari atas gunung. Hal ini sekaligus dimanfaatkan oleh sebilangan penduduk untuk membuka rumah penginapan buat para pengunjng.

Walaupun lokasi ini tidak dikomersialkan, tidak dinaiktaraf apatahlagi dipromosikan secara besar-besaran oleh pihak kerajaan sebagai pusat pelancongan atau pusat rekreasi, ia tetap berjaya menarik kehadiran pelancong tempatan dan luar negara. Kekayaan alam semula jadi yang dimiliki oleh Gunung Pulai ini hanya diketahui menerusi sebaran di laman sosial, selain penyampaian maklumat secara mulut ke mulut. Sejak kepopulariti Gunung Pulai mula meningkat, lokasi tersebut berupaya menarik sehingga 80 orang pengunjung tempatan dan luar negara dalam masa sehari, khususnya pada hujung minggu.

Justeru, hasrat kerajaan negeri untuk menjadikan Gunung Pulai sebagai produk pelancongan wajar disokong dan digesa untuk direalisasikan. Memetik Suzalina Halid daripada sebuah rencana bertarikh 2016 yang disiarkan dalam Berita Harian, kemudahan baru yang boleh dan sesuai untuk disediakan oleh pihak kerajaan di Gunung Pulai antara lain adalah aktiviti memanjat gunung, payung terjun, sukan berakit dan berbasikal.

Malahan, Suzalina juga dengan lantang mencadangkan agar kerajaan negeri membina projek kereta kabel yang menghubungkan antara Gunung Pulai dan Gunung Baling sebagaimana yang dilakukan di Langkawi, bagi tujuan jangka masa panjang lantaran ia mampu melonjakkan sektor pelancongan di Kedah. Hal ini juga pernah dicontohkan oleh Kerajaan Peru semasa mereka giat memartabat dan mempromosikan tapak arkeologi Kuelap dengan memperkenalkan kereta kabel pada tahun 2017 dengan tujuan untuk memudahkan para pengunjung mengakses lokasi bersejarah itu tanpa perlu lagi mendaki selama tiga hingga empat jam seperti sebelumnya.

Apapun keadaannya, diharapkan semoga penemuan gempar ini dimanfaatkan sepenuhnya oleh badan kerajaan untuk bukan sekadar mempersadakan dunia arkeologi negara, malah mengarusperdanakannya menerusi pembangunan sektor pelancongan, lebih-lebih lagi apabila Perdana Menteri sendiri menyeru untuk menadikan Tahun Melawat Malaysia 2020 sebagai misi nasional.

RUJUKAN

Suzalina Halid. (27 Mac 2016). Gua di Gunung Pulai menarik tetapi terbiar. Berita Harian.
https://www.bharian.com.my/node/137685

Tourism. (29 Mei 2019). Pendapatan Pelancongan Meningkat Sebanyak +16.9% Kepada RM21.4 Bilion Pada Suku Pertama 2019.
https://www.tourism.gov.my/media/view/pendapatan-pelancongan-meningkat-sebanyak-16-9-kepada-rm21-4-bilion-pada-suku-pertama-2019

Adie Sufian Zulkefli. (22 Januari 2020). Kawasan penemuan artifak prasejarah di Gunung Pulai boleh dijadikan produk pelancongan – Mukhriz. Astro Awani.
http://www.astroawani.com/berita-malaysia/kawasan-penemuan-artifak-prasejarah-di-gunung-pulai-boleh-dijadikan-produk-pelancongan-mukhriz-228762

TRT. (23 Januari 2020). Barang-Barang Terbuat dari Batu Berusia 17 Ribu Tahun Ditemui Di Malaysia.
https://www.trt.net.tr/melayu/asia-tenggara/2020/01/22/barang-barang-terbuat-dari-batu-berusia-17-ribu-tahun-ditemui-di-malaysia-1345240

Bernama. (23 Januari 2020). Lebih 100 artifak dianggar berusia 17 000 ditemui di Baling. Berita Harian.
https://www.bharian.com.my/berita/nasional/2020/01/649263/lebih-100-artifak-dianggar-berusia-17000-ditemui-di-baling

Bernama. (21 Januari 2020). Artifak berusia 17 000 tahun ditemui di Gua Gunung Pulai, Baling. Astro Awani.
http://www.astroawani.com/berita-malaysia/artifak-berusia-17-000-tahun-ditemui-di-gua-gunung-pulai-baling-228621


Saintis Jumpa Fosil Haiwan Persis Makhluk Asing

Di satu kawasan di Pergunungan Rocky Kanada, para saintis menemui fosil haiwan pra-sejarah yang aneh iaitu Titanokorys gainesi. Ia merupakan spesies haiwan laut pra-sejarah berbentuk ganjil dengan hampir separuh badannya ialah bahagian kepala.

Dalam satu kajian yang diterbitkan dalam jurnal Royal Society Open Science, haiwan tersebut menghuni bahagian lantai laut kira-kira 500 juta tahun lalu. Dianggarkan ukurannya sekitar 1.6 kaki sekaligus menunjukkan ia haiwan marin yang besar jika dibandingkan dengan spesies lain sepertinya yang hanya berukuran beberapa inci.

Penulis kajian Jean-Bernard Caron menyifatkan saiz tersebut sebagai sesuatu di luar jangkaan bagi spesies haiwan yang hidup pada zaman Cambria. Zaman Cambria bermula sekitar 540 juta tahun lalu dan merupakan era di mana haiwan-haiwan mula muncul di muka bumi. Ini termasuk kumpulan haiwan artropod di mana Titanokorys gainesi dikelaskan di bawah kumpulan spesies berkenaan.

Jika diamati penampilan fizikalnya, ia kelihatan bak makhluk asing. Titanokorys gainesi mempunyai mulut seperti potongan nenas, kuku tajam dan mata yang besar. Tetapi ciri fizikalnya yang paling menonjol ialah kepala renangnya berbentuk kubah dan dilengkapi dengan duri. Haiwan ini menggunakan kepalanya untuk menggali lantai laut dan menangkap mangsanya dengan kuku yang tajam.

Haiwan pemangsa ini dijumpai di tempat sama mereka menemui fosil Cambroraster falcatus dua tahun sebelumnya. Kini, lebih banyak aktiviti penggalian dibuat di situ dengan harapan mendapatkan fosil Titanokorys gainesi yang lebih lengkap.

RUJUKAN:

Sandoval, Kelsie. (2021). Giant ‘swimming head’ discovered in Canadian Rockies was an early ocean pre.da.tor. The Independent.


15 Hujah Anda Kena Dahulukan Produk Muslim

1. Pengeluar atau pengilang Muslim akan berjaya menjual lebih banyak produk keluaran mereka, kerana ramai Muslim juga yang membelinya.

2. Pengeluar atau pengilang Muslim yang sama akan memiliki ‘capital’ lebih banyak hasil keuntungan yang diperolehi.

3. Keadaan ini akan memberi mereka lebih banyak ruang dan peluang untuk menghasilkan produk-produk lain, atau varian barangan lebih premium untuk mereka kilangkan, menjadikan lebih banyak pilihan untuk pengguna di luar.

4. Mereka akan memiliki kuasa penghasilan produk pelbagai yang boleh menyaingi barang pengilang atau pengeluar bukan Muslim lain.

5. Keupayaan yang sama juga akan menggalakkan aktiviti penyelidikan dan pembangunan produk masing-masing, sekaligus mengembangkan potensi produk dan jenama Muslim itu tadi.

6. Aktiviti penyelidikan dan pembangunan produk akan menggerakkan inovasi, menggaji pakar-pakar dan penyelidik Muslim, mewujud dan memperkasa vendor-vendor kepada kilang ini. Ia menjana peluang pekerjaan dan keusahawanan yang lebih banyak untuk semua, memakmurkan kembali ekonomi negara.

7. Ia bermakna lebih banyak peluang pekerjaan untuk pengganggur-pengganggur tempatan yang memiliki kelulusan dalam pelbagai bidang kerana berkembangnya potensi perniagaan dan keusahawanan Muslim ini. Kembali membantu kerajaan mencapai objektif menyediakan sehingga sejuta peluang pekerjaan yang dicanang dalam manifesto PRU14 yang lalu, bantu merealisasikan salah satu dari banyak lagi janji 5 tahun mereka.

8. Semua aktiviti ini akan memberi peluang supaya produk Muslim dapat dipasarkan dengan lebih baik. Ia akan bermakna kedudukan produk Muslim di rak jualan yang lebih menonjol. Pengeluar dan pengilang ini akan memiliki kemampuan mengiklan yang lebih baik, keuntungan melalui jualan secara pukal dan volume (lebih murah kos, lebih murah harga jual) untuk kembali memberi manfaat kepada pengguna Muslim.

9. Kitaran ini akan berkembang secara positif, membanteras monopoli pasaran produk tertentu, memperkasa rantaian pengeluar-pengedar-pemborong-peruncit-pengguna semuanya dari kalangan Muslim.

10. Di akhirnya, manfaat untuk semua yang terlibat, mencambahkan potensi ekonomi orang Islam secara keseluruhan, memanfaatkan juga peniaga lain secara umum.

11. Jadi begitulah, bila kita terus sama-sama fokus kepada kempen #BMF ini, jika kena caranya, pekedai dan pengusaha bukan Muslim akan kembali memilih produk Muslim ini kerana sedar potensi, kualiti, nilai per RM untuk barangan keluaran Muslim ini sama jika pun tidak lebih baik dari pengeluar bukan Muslim.

12. Kempen “Buy British Last” yang digerakkan oleh PM ke-4 sepanjang tempoh 2 Oktober 1981 hingga 31 Mac 1983 menyaksikan DEB dipacu gerak, mewujudkan lebih banyak pengilang dan pengeluar tempatan menghasilkan satu kitaran ekonomi tempatan yang lebih sihat dan mampan.

13. Sekalipun DEB ada banyak kelebihan, lebih banyak peluang untuk semua usahawan tempatan mendapat manfaat berbanding monopoli import eksport oleh syarikat-syarikat British. Kempen belilah barangan buatan Malaysia mencambahkan banyak syarikat-syarikat tempatan. Ia tamparan hebat untuk mereka kerana memandang rendah kemampuan rakyat Malaysia ketika itu.

14. #BMF adalah skala kecil dan ‘localized’ kepada kempen ‘Buy British Last’, lebih khusus untuk rantaian ekonomi dan kepenggunaan Muslim. Memanfaatkan 70% kuasa kepenggunaan Muslim di Malaysia.

15. Kita boleh buat, jika kita mahu.


10 Perkara Yang Jangan Dilakukan Sebelum Tidur

Selepas mengharungi rutin harian yang memenatkan, pasti kita inginkan tidur yang lena. Tapi ada masanya, agak sukar untuk kita mendapat rehat secukupnya apatah lagi sekiranya pekerjaan kita memerlukan kita berjaga lewat atau tabiat kita sendiri yang mempengaruhi kelenaan semasa tidur. Justeru, mari kita kenali apa tabiat yang kita seharusnya tidak lakukan sebelum tidur.

Teknologi merupakan satu lumrah dalam kehidupan kita dan banyak membantu dalam setiap aspek kehidupan. Tapi jika anda ambil keputusan untuk menggunakannya dalam bilik tidur, anda sebenarnya menjejaskan peluang untuk mendapat tidur yang lena. Lebih-lebih lagi sekiranya anda menggunakan alat yang mempunyai skrin seperti komputer riba, tablet atau telefon pintar.

Menurut Robert Rosenberg, penulis buku Sleep Soundly Every Night, Feel Fantastic Every Day mencadangkan mana-mana individu mengelak daripada pendedahan alat-alat ini sejam sebelum tidur. Menurut beliau, cahaya biru yang keluar dari komputer, televisyen, tablet atau telefon pintar menghalang pengeluaran hormon melatonin, sejenis hormon yang memberitahu tubuh badan manusia bahawa sudah tiba masanya untuk tidur. Akibatnya, ini akan menyebabkan seseorang individu mengambil masa untuk tidur dan sekiranya berterusan, ia boleh menjejaskan jam dalaman manusia untuk jangka masa panjang.

Bagi yang gemar melayari media sosial, ada satu statistik untuk anda. 10% remaja berusia antara 13-18 tahun terjaga selepas mereka tidur hampir setiap malam apabila mendapat mesej, panggilan telefon atau e-mel. Sementara satu daripada lima responden berusia antara 13-29 tahun pula mengakui perkara ini berlaku beberapa kali dalam seminggu.

Bagi penggemar permainan komputer atau telefon bimbit, ketahuilah permainan sebegini sebenarnya lebih menyukarkan anda untuk tidur berbanding membantu anda tidur. Menurut saintis, aktiviti sebegini yang memerlukan perhatian dan banyak stimulasi seperti permainan video boleh mengaktifkan otak individu, sekaligus menyukarkannya untuk mendapat tidur lena yang dimahukan.

Agak menjengkelkan apabila kita merasa letih selepas mengharungi rutin seharian tetapi sukar untuk kita melelapkan mata. Makin kita cuba melelapkan mata, makin ia sebenarnya menyebabkan kita terjaga. Tindakan cuba memberi fokus untuk tidur tidak akan membantu kita tidur lena. Menurut pakar tidur, Raj Dasgupta, beliau menasihatkan individu yang mengalami masalah ini untuk bangun dari tempat tidur dan melakukan aktiviti-aktiviti yang dapat menenangkan dirinya seperti membaca buku atau mendengar muzik menenangkan. Dasgupta menyatakan, bila mana kita memaksa diri kita untuk tidur, minda kita sebenarnya akan dipaksa bekerja lebih keras dan mudah merasa kecewa.

Ini biasa kita dengar dalam kalangan agamawan atau pakar motivasi berkenaan perkara ini. Mereka selalunya menasihatkan kita agar tidak bergaduh sebelum tidur, tidak menyimpan dendam dan berusaha memaafkan diri sendiri dan orang lain. Perkara ini juga membuatkan seorang individu mendapat gelaran ahli syurga oleh Rasulullah s.a.w dalam satu hadis. Nasihat ini sebenarnya ada benarnya kerana bila minda kita dibelenggu dengan konflik sama ada dengan orang tersayang atau orang lain, ia sebenarnya menaikkan beberapa tahap kortisol dan hormon stres yang menggugat kenyenyakan tidur kita. Menurut Rosenberg, ia boleh membawa kepada insomnia. Malah, sekiranya kita tidur dalam keadaan kita masih lagi berkonflik, ia sebenarnya menyukarkan kita tidur kerana peristiwa tersebut akan terus bermain dalam kepala dan membebankan lagi minda kita yang cuba berehat. Justeru, sekiranya ada perbincangan penting, ingatkan pada diri sendiri, jangan adakan diskusi sebelum tidur!

Bagi yang suka bersenam, semua tahu akan faedahnya. Daripada menyuntik semangat motivasi bila bangun pagi hingga mengelak kemurungan, senaman merupakan satu aktiviti yang bagus. Tapi jika anda fikir ia juga baik untuk tidur anda, salah! Mengapa? Menurut pakar, bagi yang suka bersenam pada lewat petang atau sebelum tidur, ia sebenarnya menaikkan suhu badan anda terutama bila anda melakukan senaman kardiovaskular dan menyebabkan badan menjadi aktif. Akibatnya, ini menyukarkan anda untuk mendapat tidur lena yang dimahukan. Tetapi jika ada yang masih berkeras nak bersenam sebelum tidur, apa kata anda ubah rejim senaman kepada yoga atau aktiviti regangan. Menurut pakar, aktiviti-aktiviti sebegini membantu anda tenang dan berehat sebaiknya.

Kita akui kepentingan hidrasi dalam kehidupan terutama dari aspek kesihatan. Tetapi pakar tidak menggalakkan anda minum air sebelum tidur terutama dalam kuantiti yang banyak. Jika anda nak meneruskan, silakan tetapi jangan marah jika badan anda bangun pada waktu tengah malam semata-mata untuk membuang air kecil atau besar. Menurut Michael Grandner, seorang pengajar psikiatri di Universiti Pennsylvania, anda boleh kekal hidrat dengan minum air sepanjang hari dan pergi ke tandas walaupun tiada tanda ‘panggilan alam’ pada tubuh anda.

Bagi sesetengah orang, kita ada ritual tersendiri termasuk minuman sebelum tidur. Bagi sesetengah, ada yang menggemari minuman berkafein seperti teh dan kopi sebagai minuman terakhir sebelum masuk tidur. Nasihat pakar, hentikan tabiat sebegini. Menurut Grandner, secawan kopi mengandungi 80-120 miligram kafein dan boleh kekal dalam tubuh manusia selama 12 jam. Teh juga seharusnya dielakkan kerana ini juga merupakan salah satu sumber utama kafein. Dan jika anda tetap meneruskan tabiat ini, anda sebenarnya merosakkan peluang mendapat tidur nyenyak.

Siapa tak suka coklat tetapi tahukah anda, coklat juga turut mengandungi kafein. Lebih-lebih lagi sekiranya coklat tersebut ialah coklat gelap yang mengandungi kandungan koko yang tinggi. Menurut Grandner, makanan sebegini nampak tak mengganggu tidur individu tetapi bagi individu yang sensitif dengan kafein, ia sudah cukup untuk membuatkannya aktif dan menyukarkannya mendapat tidur lena. Selain mengandungi kafein, coklat turut mengandungi theobromin, sejenis bahan yang boleh meningkatkan kadar degupan jantung dan menyebabkan individu tidak mengantuk.

Siapa tak suka makanan pedas atau berlemak? Makanan sebegini bisa membuatkan orang kekenyangan atau makan seperti raja. Tetapi tahukah anda, makanan ini juga berpotensi membuatkan perut anda tidak selesa. Dan sekiranya anda tidur pada waktu malam, ini pengacau berpotensi yang memaksa anda bangun pada tengah malam dan pergi ke tandas. Menurut Grandner, makan malam yang ideal ialah dua jam sebelum tidur atau lewat petang. Ini sebenarnya memberi peluang kepada perut untuk mencerna makanan pada waktu tersebut. Bagi yang gemar makan sebelum tidur, pilih makanan yang membantu anda tidur seperti segelas susu. Jika anda tidak berhati-hati tentang soal ini, anda bukan saja berhadapan isu sukar tidur lena tetapi juga isu berat badan berlebihan!

Saya rasa semua tahu akan keburukan merokok tetapi tahukah anda, ia juga berpotensi merosakkan tidur malam anda. Menurut Grandner, sesetengah perokok melihatnya sebagai cara untuk menenangkan diri mereka tetapi nikotin dalam rokok berperanan sebagai perangsang untuk mendorong badan aktif, sekaligus boleh menyebabkan insomnia. Dan ini bertambah buruk sekiranya ada perokok merokok sebelum masuk tidur. Dan apabila badan mengeluarkan nikotin dari badan, ini memaksa si perokok untuk bangun lebih awal dari waktu sebenar mereka harus bangun pada waktu pagi. Jika anda rasa mesej ini hanya pada perokok saja, anda salah. Bagi yang suka menggunakan vape atau rokok elektronik, mengunyah tembakau menghisap paip atau cerut dan memakai pelekat nikotin seperti yang digunakan Sherlock Holmes dalam siri televisyen BBC, Sherlock, ia sebenarnya terpakai pada anda juga. Tidur lena merupakan alasan terbaik bagi anda untuk berhenti merokok demi diri sendiri dan orang tersayang.

Semua orang pasti ada binatang peliharaan masing-masing yang bisa menceriakan kehidupan masing-masing. Tapi jika anda rasa idea tidur bersama binatang peliharaan idea yang bijak, anda salah. Menurut Grandner, gelagat binatang ini pada waktu malam pasti membuatkan anda terbangun pada tengah malam. Berdasarkan satu kajian yang dibuat oleh Universiti Kansas, 63% responden melaporkan mereka sukar tidur bila berkongsi katil dengan binatang kesayangan mereka. Dan jika anda mengalami masalah alahan atau pernafasan seperti lelah, tidur dengan binatang peliharaan bukanlah satu idea yang bijak kerana ia boleh menjejaskan kualiti tidur anda.

SUMBER


Surat Jawi Dari Kerajaan Melayu Jambi Kepada Sultan Uthmaniyah

Petang semalam selepas solat Jumaat saya ke perpustakaan UIAM untuk mendapatkan sedikit bahan rujukan untuk kajian terbaru saya mengenai Koloni Bugis di negeri Pulau Pinang. Ketika saya sedang asyik menelaah jurnal yang ditulis oleh Gerald Osborne berkenaan pengepungan Kedah, juga buku yang ditulis oleh Nordin Hussin berkenaan perdagangan Selat Melaka saya disapa oleh Alaeddin, sahabat sepengajian saya yang berasal dari Turki.

Dua hari lalu kami terserempak di
perpustakaan tapi tidak sempat berbual panjang, hari ini kami sempat berbual
sejenak sebelum dia meminta bantuan saya untuk kajian tesis kedoktorannya. Dia
meminta saya untuk menterjemahkan beberapa patah perkataan pada surat-surat
lama Kerajaan Turki Uthmaniah yang dia sendiripun tidak tahu maksudnya.

“I believe it might be in
jawi”, kata Alaeddin,

Kata-kata ini amat mengujakan saya yang dengan rela hati bersetuju untuk membantu dia. Mula-mula sekali dia menunjukkan kepada saya satu cap mohor yang terletak di pangkal salinan digital sepucuk surat lama yang dikirim oleh Sultan Jambi kepada Sultan Abdul Majid Khan yang bersemayam di Qastantiniah (Istanbul). Tarikhnya yang tertulis adalah 1274 Hijrah bersamaan 1857 Masihi. Surat asal didalam Bahasa Arab diterjemahkan ke dalam Bahasa Turki Uthmaniah.

Saya meneliti cap mohor dengan dakwat
merah itu lalu membaca tulisannya yang bercampur Bahasa Arab dan Melayu-Jawi
sebagai “al-Wathiqubillah … Chap Sultan Taha Saifuddin bin Sultan
Fakhruddin”. Maka memang sah ini surat daripada Jambi. Terdapat satu
kalimah yang kabur selepas gelaran baginda dan saya membacanya sebagai “اﻷﺟﻠﻲ” ruminya “al-Ajalla” atau “al-Ajilla”,
saya menerangkan kepada Alaeddin bahawa inilah yang mungkin tertulis dan
gelaran tersebut banyak dipakai di Johor-Riau dan sekitarnya kerana saya
teringat bentuk yang sama ditulis bagi gelaran Sultan Abdul Jalil Johor Lama
selain alternatif yang menulisnya sebagai ” ‘Ali Jalla”, pada saya
bentuk yang pertama itu lebih tepat.

Kemudian Alaeddin menunjukkan salinan penuh surat tersebut dan dia fokuskan kepada satu baris yang tertulis “Tumbuzi Sultanar”. Katanya ini mesti merujuk kepada sebuah kerajaan yang terletak di Sumatera atau dalam rekod Uthmaniah digelar sebagai ‘Ashi Jazirah (Pulau Aceh) atau Sumatra Jazirah. Setelah berbincang sejenak dan membuat sedikit rujuk silang maka kami menyimpulkan bahawa ia merujuk kepada Kerajaan Melayu Tambusai.

Mengapa Tambusai relevan dalam pembacaan ini? Konteks daripada surat tersebut menjelaskan bahawa pada pertengahan abad ke-19 tersebut Sultan Jambi melalui wakilnya di Hijaz telah meminta bantuan Duli Padshah di Qastantiniah untuk menjadi orang tengah dalam pertikaian sempadan yang berlaku antara Sultan Jambi dan Sultan Tumbuzi itu. Tambusai dalam pada itu terletak di hulu Sungai Rokan (Provinsi Riau) berdekatan dengan wilayah kerajaan Melayu Jambi. Namun usaha bagi mendapatkan bantuan ini tidak berjaya kerana campurtangan Belanda yang menuntut kedaulatan ke  atas Jambi dan kawasan sekitarnya. Desakan terhadap Uthmaniah agar tidak campur tangan dibuat melalui wakil Belanda yang berkedudukan di Qastantiniah dan juga di Jiddah.

Pengalaman membantu Alaeddin pada hari tersebut sangat membuka mata saya akan peri pentingnya untuk kita memiliki ilmu Bahasa Melayu Klasik dan tulisan Jawi kerana ia menjadi kunci untuk mengakses khazanah Melayu lama yang agung, khazanah yang mencakupi segala bidang kehidupan, dalam politik dan perdagangan yang kita perlu sedari dikenali diseluruh dunia.”Surat-surat Melayu lama misalnya menjadi wadah mu’amalat yang berlaku diantara raja-raja Melayu dengan raja-raja besar di negeri Atas Angin hatta di negeri Barat Jauh. Surat-surat ini menjadi saksi  hidup bahawa bangsa dan budaya Melayu itu tinggi nilainya dan terpandang hatta di istana penghadapan raja-raja besar di Istanbul, London, Amsterdam dan menurut surat-surat Aceh hatta ke Benua Amerika.

Tambahan pula, bahasa dan penulisan kita
pada hari ini tidak akan sepertinya tanpa bentuknya yang terdahulu dan dalam
pelbagai penelitian saya, terdapat pelbagai isu berkaitan Bahasa Melayu moden
dan penggunaannya yang tidak dapat diselesaikan tanpa pengetahuan mengenai
bentuk asalnya yang dirujuk melalui naskhah-naskhah Melayu dari abad ke-15
hingga abad ke-20 Masihi.

Dalam konteks sejarah perhubungan
negeri-negeri Melayu dengan Uthmaniah maka ribuan manuskrip yang tersimpan di
arkib-arkib kerajaan Republik Turki hari ini menanti masa untuk diterjemahkan
dan selagimana ia diperam maka selagi itulah gambaran hakiki Alam Melayu itu
tidak dapat difahami sepenuhnya dan hasil daripada kelompongan ini mewujudkan
stigma, fobia dan salah faham yang tidak sepatutnya disandarkan kepada bangsa
Melayu.

Menjadi kepelikan bagi saya apabila wujud segerombolan manusia di rantau dan negara kita ini yang menggelarkan bahasa dan penulisan Melayu sebagai tidak berguna atau “useless” dalam Bahasa Inggeris kasar mereka. Saya pelik kerana bahasa ini sejarahnya memakan masa ribuan tahun, berjaya mengatur sistem sosiopolitik dan ekonomi yang kompleks di rantau ini yang sentiasa merupakan jalur terpenting perdagangan dunia yang direbutkan antara kuasa-kuasa kolonial dan imperial, sehingga kini dipertuturkan oleh ratusan juta umat manusia bukan di negara dan oleh penutur ibundanya sahaja akibat faktor imigrasi dan emigrasi, dan termasuk didalam 20 bahasa utama dunia, maka apakah yang tidak signifikannya?

Pada saya penyakit ini bertitik tolak
daripada kejahilan gerombolan tersebut terhadap sejarah bangsa dan budaya
Melayu itu sendiri dan mereka tidak mampu mengenalnya disebabkan ‘zero
knowledge’ atau lemahnya tahap penguasaan dan pendedahan terhadap bahasa dan
penulisan yang menjadi alat wahana untuk mengetahuinya. Justeru mempelajari
Bahasa Melayu dan tulisan Melayu yang dipanggil Jawi itu penting bagi mereka
dan setiap kita untuk mengetahui hakikat realiti identiti negeri dan rantau
yang mereka duduki. Kejahilan terhadap bahasa Melayu tuntasnya akan melahirkan
bangsa yang jahil terhadap bangsa Melayu maka bagaimana mereka mampu bersikap
adil apabila berhadapan dengan bangsa Melayu?

Persoalan paling penting adalah
bagaimanakah mereka mampu bersikap adil terhadap identiti Melayu yang menjadi
teras tunjang negara tanah air yang mereka duduki di dalamnya dan yang mereka
akui ia sebagai kediaman mereka? Atau kewujudan mereka disini hanya sekadar
kesinambungan kewujudan beridentitikan penjajah zaman kolonial zaman tok wi?
Mereka perlu memikirkan dengan mendalam akan enigma yang melanda fikrah ini.

“Allahuakbar! Allahuakbar!”,

Azan
Asar berkumandang dari masjid UIAM yang indah, rupanya laksana paduan Masjidil
Aqsa dan Masjid Aya Sophia dua masjid yang menjadi lambang keagungan kaum
muslimin dimana sahaja mereka berada. Keduanya merupakan lambang kemegahan
ketamadunan Islam yang hendak dibangkitkan semula di bumi bertuah Tanah Melayu
ini.

Alaeddin mengucapkan ribuan terima kasih
kepada saya kerana sudi
membantunya. Kata saya “anytime”, bila-bila
masa sahaja saya senang dan lebih dari gembira untuk membantu usaha merungkai
segala misteri khazanah persuratan Melayu yang luput dan dilupai oleh zaman.
Dia menunjukkan kepada saya banyak lagi surat-surat dan keratan akhbar yang
merujuk kepada negeri-negeri Melayu sebilangannya ditulis tangan atau dicetak
dalam Bahasa Turki Uthmaniah, ada didalam Bahasa Melayu Betawi, ada yang
didalam bahasa Belanda dan juga Perancis menyentuh pelbagai isu.

Semoga dengan ilmu, kejahilan terhadap
bangsa yang disalahfahami ini akan dapat dibanteras, dan semakin ramai ilmuan persuratan Melayu yang
muncul untuk mengangkat martabat budaya dan bangsa Melayu.

Sebelum
saya meninggalkan perpustakaan, Murat, yakni sahabat kepada Alaeddin, apabila
mengetahui saya berasal dari Kedah mengatakan bahawa saya memiliki wajah
stereotaip rakyat negeri Kedah. Dia memaksudkan bentuk rangka pipi saya
dan jambang tebal yang saya miliki, rupa tipikal sebahagian rakyat di utara
semenanjung.

“I have Arab blood”, kata saya separuh bergurau, separuh
serius, kerana bukan semua orang Utara berwajah begini, ada yang memiliki ciri
Sinaitik sedangkan saya lebih berciri campuran Semitik dan Malayik.

“Oh I see, or maybe Turkish
blood”, katanya kembali membuatkan saya termenung sekejap memproses apa
yang dimaksudkannya.

Melihat saya semacam termanggu, Murat menyebut bahawa ada tersebut didalam “Old Hikayet” negeri Kedah bahawa orang Melayu dinegeri tersebut berasal dari Turki, yakni di dalam Hikayat Merong Mahawangsa disebut bahawa negeri ini dinamakan Kedah Zamin Turan, dimana “Turan” itu membawa maksud bangsa Turki.

Saya hanya meng-“ooh” kagum dengan fakta yang saya hampir terlupa. Alaeddin menambah juga, katanya hikayat itu menyebut bahawa Kedah memiliki kekerabatan dengan Sultan di negeri Rum, gelaran sama yang digunapakai dan dinisbahkan kepada sultan-sultan Turki Uthmaniah iaitu Sultan-i-Rum dan Kayser-i-Rum.

Saya terlopong ketawa dengan gembira melihat betapa mendalam pengetahuan sahabat-saudara saya dari Turki ini dalam mengetahui rekod berkenaan asal-usul sebahagian bangsa Melayu zaman purba dan betapa tajamnya pemerhatian mereka berkenaan sosiobudaya Melayu. Ini kelebihan yang Allah kurniakan kepada bangsa yang lunak sentiasa terbuka untuk berta’aruf dengan bangsa lain sehingga tidak ada masalah untuk mereka bersemenda dengan bangsa kita.

Islamlah yang mengajar kita sedemikian. Hal ini berbeza dengan bangsa yang bongkak dan bodoh sombong untuk mengenali jiran di dalam negara mereka sendiri, maka sudahnya kebodohan dan kejahilan mereka itu memunculkan pelbagai stigma bodoh yang memalukan. Walhasil muncullah isu memomokkan Arabisasi budaya Melayu dan kepercayaan bahawa tulisan Jawi itu adalah tulisan Arab.

Kalaulah
mereka dapat meluangkan lebih masa untuk mendalami budaya Melayu daripada hidup
tenggelam didalam identiti plastik kebaratan yang menjadi kemegahan mereka
tentulah negara ini lebih aman.


Konflik Iran-Amerika Syarikat: Malaysia Bukan Sekadar Pemerhati

Tarikh 3hb Januari 2020 adalah tarikh yang akan diingati oleh dunia sampai bila-bila. Pembvnuhan Qassim Soleimani oleh tentera Amerika Syarikat menggunakan dron telah diberikan restu oleh Presiden Donald J Trump sendiri.

Tindakan membvnuh Mejar Jeneral Qassim Soleimani ini dikatakan sebagai sesuatu yang amat diperlukan demi menjamin kestabilan rantau timur tengah. Semestinya pembvnuhan ini tidaklah ditangisi oleh mereka yang berfahaman Sunni kerana Qassim Soleimani pula ketika hayatnya berfahaman Syiah.

Beliau merupakan seorang komander tentera yang amat berpengaruh di Iran serta luar negara  melebihi pengaruh Menteri Luar Iran sendiri, Mohammad Javad Zarif. Masakan tidak, upacara pengebumian bekas komander tentera tersebut dihadiri jutaan rakyat Iran dan dianggarkan sebagai upacara pengebumian terbesar dalam sejarah negara tersebut selepas kem4tian pengasas republik Iran, Ayatollah Ruhollah Khomeini. Penglibatan beliau ketika masih hidup dalam politik timur tengah adalah per4ng Syria, Iraq, Lebanon dan Yaman.

Sehingga ke hari ini, tindak balas Iran yang direstui oleh Presiden mereka Hassan Rouhani adalah dengan pelancaran 12 peluru berpandu kearah markas udara Ain Al Asad dan di Irbil, Iraq tanggal 8 Januari 2020. Markas ini dikhabarkan menempatkan tentera Amerika Syarikat dan tentera Iraq. Namun, menurut Presiden Amerika Syarikat sendiri, tiada sebarang kecederaan dilaporkan.

Malah, pada tarikh yang sama juga pesawat komersil Boeing 737-800 milik Lapangan Terbang Antarabangsa Ukraine dibedil oleh tentera Iran tanpa sengaja. Nahas itu mengorbankan nyawa 63 rakyat Kanada, 82 rakyat Iran, 11 rakyat Ukraine, 10 rakyat Sweden, 4 rakyat Afghanistan, 3 rakyat Jerman dan 3 rakyat Britain.

Presiden Iran, Hassan Rouhani mengakui kesilapan tersebut 3 hari selepas nahas tersebut berlaku pada 11 Januari 2020. Pada 13 Januari 2020, 4 lagi peluru berpandu dilancarkan keatas markas udara Al Balad, 80 km dari utara Baghdad yang mencederakan 4 orang tentera Iraq. Walaubagaimanapun, tiada kenyataan rasmi yang dikeluarkan oleh mana-mana pihak untuk bertanggungjawab keatas serangan tersebut.

Ketika mana per4ng seakan-akan hampir antara dua negara ini, Iran pula seperti mengambil langkah berjaga-jaga. Meskipun pembvnuhan Qassim Soleimani digelarkan sebagai “an act of war” oleh Duta Iran di Pertubuhan Bangsa-Bangsa Bersatu (PBB), Majid Takht Ravanchi, namun tindak balas yang dipamerkan oleh mereka tidak seperti yang dijangkakan. Kemungkinan besar Iran berdepan dengan masalah yang lebih besar di tanah air mereka sendiri.

Kerajaan Iran dibawah Pemimpin Agung mereka, Ayatollah Ali Khamenei serta Perdana Menteri Hassan Rouhani berdepan dengan pelbagai protes sepanjang dekad lalu. Demonstrasi yang sering berlaku di pengaruhi pelbagai faktor antaranya kos sara hidup yang kian meningkat, harga minyak tidak menentu serta kelemahan pentadbiran rejim kuku besi Ali Khamenei.

Terbaru, protes sekali lagi berlaku setelah pesawat komersil Ukraine ditembak oleh salah satu peluru berpandu tentera Iran yang turut mengorbankan 82 rakyat negara tersebut. Laungan “death to the dictator” (m4tilah diktator) kedengaran sekitar protes di Dataran Azadi di Tehran, Iran.

Menariknya, Presiden Amerika Syarikat sepertinya memihak kepada mereka yang terlibat dengan protes ini. Donald Trump menulis ciapan di laman Twitter rasmi beliau dengan berkata “Kepada orang-orang Iran yang berani dan berdaya tahan: Saya telahpun bersama kamu sejak saya mula menjadi Presiden. Pentadbiran saya akan terus berdiri bersama kamu,” kata Trump dalam bahasa Inggeris dan Parsi. “Kami mengikuti demonstrasi anda dengan teliti, dan kami terinspirasi oleh keberanian anda.”

Kemudian, Setiausaha Negara Amerika Syarikat, Mike Pompeo turut menulis: “Suara rakyat Iran jelas, mereka bosan dengan pembohongan, korupsi, ketidakpastian, dan kekejaman IRGC (Pengawal Revolusi Iran) di bawah kepimpinan kleptokrasi Ali Khamenei. Kami berdiri dengan rakyat Iran yang layak mendapat masa depan yang lebih baik. ”

Hal ini jelas bertentangan dengan dasar luar parti Demokrat Amerika Syarikat yang mahukan Amerika Syarikat berkecuali dan mengelak sebarang konflik bersenjata dengan Iran. Sejurus selepas Soleimani terbvnuh, calon Presiden Amerika Syarikat daripada Parti Demokrat, Joe Biden menyelar pembvnuhan dengan mengatakan tindakan Presiden Donald Trump seperti melempar sebatang dinamit ke dalam kotak rabuk.

Ini bermakna tindakan membvnuh Soleimani adalah tindakan yang mendatangkan huru hara yang tidak terkawal. Senator Amerika Syarikat daripada Parti Demokrat Bernie Sanders berusaha keras untuk menghentikan Presiden Donald Trump daripada meneruskan per4ng dengan Iran melalui beberapa ciapannya di laman Twitter.

Malah Dewan Perwakilan negara itu juga telah bersetuju untuk menyekat Donald Trump daripada memerangi Iran tanpa persetujuan Kongres melalui rang undang-undang bersama dibawah resolusi sedia ada iaitu Resolusi Kuasa-Kuasa Per4ng 1983. Dewan Perwakilan berjaya meluluskan rang undang-undang tersebut dengan undian sebanyak 224 berbalas 194 undi.

Ini menunjukkan bahawa kedua-dua negara mempunyai masalah dalaman yang perlu diselesaikan sebelum mereka melangkah kepada fasa peper4ngan dua hala. Pelbagai lagi faktor perlu diambil kira sebelum per4ng antara kedua-dua negara ini benar meletus.

MALAYSIA BUKAN SEKADAR PEMERHATI

Ramai beranggapan bahawa konflik Iran dan Amerika Syarikat ini tidak memberikan impak kepada Malaysia. Malah ada yang berpendapat bahawa Malaysia masih lagi mengamalkan dasar mesra semua negara. Ternyata sangkaan itu amat meleset. Tanpa sedar, negara kita sudah pun berada di dalam blok baharu yang dicipta ‘tanpa sengaja’ ketika Kuala Lumpur Summit berlansung pada penghujung tahun lepas.

Penganjuran KL Summit ini mendapat tentangan hebat daripada beberapa negara Arab lainnya termasuklah Arab Saudi dan Emiriyah Arab Bersatu (UAE). Malah tentangan daripada Arab Saudi terkait rapat dengan keputusan Tun Dr Mahathir menarik semula tentera negara kita yang berpangkalan di Jeddah dan juga pembatalan pembinaan Pusat Keamanan Sedunia Raja Salman di Malaysia juga menjadi punca utama ketegangan antara Jeddah dan Putrajaya. Selain itu, kehadiran Iran dan Qatar yang dianggap musuh oleh Arab Saudi kerana per4ng proksi yang berlaku di Yaman telah mendatangkan kemarahan mereka. Malah, Arab Saudi sendiri mendesak Pakistan dan Indonesia untuk tidak menyertai KL Summit.

Ini menunjukkan bahawa, walaupun niat asal Tun Dr Mahathir adalah untuk membaiki hubungan Sunni-Syiah seperti mana ketika beliau menjadi Perdana Menteri-4, beliau sebenarnya telah mengeruhkan lagi keadaaan. Tidak hairanlah sekiranya kita melihat mengapa berlakunya beberapa kerjasama ekonomi antara Malaysia dan negara-negara yang hadir pada KL Summit.

Anak syarikat milik penuh Koperasi Polis Diraja Malaysia, KOP Mantap Berhad menandatangani memorandum persefahaman (MoU) bersama dengan syarikat pembuat senjata api terkemuka Turki, TISAS-TRABZON yang bertujuan untuk mebangunkan sebuah kilang senjata api pertama di negara ini. Malah, sebelum KL Summit bermula lagi, kerajaan Malaysia melalui Lembaga Penyatuan Dan Pemulihan Tanah Persekutuan (FELCRA) telah menjalin kerjasama dengan Baladna Food Industries milik Qatar untuk membuka ladang tenusu di negara ini.

Tidak hairanlah juga apabila Indonesia berjaya memeterai 11 perjanjian perniagaan bersama Emiriah Arab Bersatu (UAE) yang bernilai RM 93.5 billion. Barangkali keputusan mereka untuk tidak menyertai KL Summit pada akhir tahun lepas ternyata membuahkan hasil.

Ternyata pendedahan rakaman suara Datuk Seri Najib Tun Razak bersama Putera Raja UAE Mohammed Bin Zayed Al Nahyan berkenaan isu 1MDB adalah satu kerosakan koleteral yang berpunca daripada pemisahan blok politik ini.

Sekiranya rakaman tersebut mengandungi perbualan yang melibatkan nama-nama seperti Emir Qatar, Tamim bin Hamad Al-Thani, Presiden Turki Recep Tayyip Erdogan atau Perdana Menteri Iran, Hassan Rouhani, tentu sekali rakaman tersebut tidak akan pernah disiarkan.

Al Jazeera yang dimiliki oleh Qatar antara media yang paling aktif memainkan isu berkenaan pendedahan Ketua Pesuruhjaya SPRM, Latheefa Koya berkenaan rakaman suara berkenaan. Tentu sekali isu ini menarik perhatian Qatar kerana ini adalah peluang untuk memburukkan seteru mereka (UAE) kerana terlibat lansung dengan sebuah skandal kewangan antarabangsa.

DUNIA ISLAM TERBELAH DUA, MALAYSIA TIDAK TERKECUALI

Perbalahan antara Arab Saudi dan Iran bukanlah asing di timur tengah. Malah, konflik ini juga dinamakan sebagai konflik Wahabbi-Syiah yang telah sekian lama berlansung. Kedua-dua negara ini mencuba sedaya upaya untuk menguasai timur tengah terutamanya melalui per4ng di Yaman. Namun, ulasan berkenaan Yaman bukanlah dalam artikel ini.

Malah, perbalahan antara Wahabbi-Syiah ini sering dimanipulasikan pihak-pihak berkepentingan demi mewujudkan scenario per4ng sektarian. Hakikatnya, perbalahan antara dua negara ini hanyalah berteraskan politik dan bukan fahaman semata-mata. Ketika ketegangan kian memuncak diantara Iran dan Amerika Syarikat, Arab Saudi pasti bertepuk tangan. Inilah permasalahan negara Islam yang tiada kesudahan.

Tun Dr Mahathir Mohamad telah mengecam tindakan Amerika Syarikat kerana membvnuh Qassim Soleimani. Tuan Guru Haji Abdul Hadi bin Haji Awang juga menyelar tindakan Amerika Syarikat itu di laman Facebook rasmi beliau.

Tidak terkecuali juga bekas mufti Perlis, Dato’ Dr Asri Zainul Abidin yang turut mengecam pembvnuhan tersebut. Ternyata konflik di timur tengah sudah menjangkau sektarian. Konflik timur tengah sudah menjurus kepada konflik politik kuasa dan kekayaan.

Ketika mana dasar luar negara kita beralih blok, pemimpin-pemimpin UMNO seperti Datuk Dr Asyraf Wajdi Dusuki serta Datuk Seri Hishammuddin Hussein masih mengekalkan hubungan baik bersama Arab Saudi, UAE dan Bahrain.

Datuk Dr Asyraf hadir ke perjumpaan Liga Arab atas jemputan Arab Saudi sejurus pembvnuhan Qassim Soleimani berlaku manakala beberapa siri perjumpaan oleh Datuk Seri Hishammudin bersama Raja Hamad Bin Isa Al Kalifah (Raja Bahrain) serta Putera Arab Saudi Mohammad Bin Salman sepanjang akhir tahun lepas jelas membuktikan bahawa UMNO masih lagi menjaga hubungan baik dengan rakan-rakan lama mereka.

Ini juga penting untuk memastikan, di tengah-tengah kehangatan konflik dunia Islam, seharusnya Malaysia menjadi peneutralisasi antara dua blok utama dunia Islam ini. Namun begitu, Malaysia dibawah kepimpinan Tun Dr Mahathir masih akan dicop sebagai blok KL Summit sama ada suka ataupun tidak.


Sistem Kumbahan Loji Najis Kesultanan Melayu Melaka

Dalam satu ceramah di sebuah sekolah, saya pernah tanya para pelajar, “Agak-agak zaman Kesultanan Melaka dulu, penduduk Kota Melaka berak di mana?”.

Maka ada di kalangan mereka menjawab di sungai, ada yang menjawab di laut, di semak samun atau gali lubang di belakang rumah.

Baik, Kota Melaka dulu dicatatkan oleh Portugis sebagai kota perdagangan yang paling sibuk. Gaspar Correia catatkan ketua keluarga di Melaka saja ada 200,000 orang. Itu belum termasuk ahli keluarga mereka. Itu belum juga termasuk pedagang-pedagang asing. Tome Pires tulis terdapat 84 bahasa asing dipertuturkan di Melaka. Pedagang dari Mesir, Habsyah, Turki hingga ke Jepun (Ryukyu) biasa datang berdagang di Melaka.

Bayangkan, dengan kepadatan kota yang begitu, kalau semuanya berak di sungai, laut atau semak samun, pasti berlakunya pencemaran yang luar biasa di Melaka. Bila berlakunya pencemaran, sudah pasti tersebarnya penyakit. Mustahil tempat berkumpulnya orang-orang elit dari seluruh dunia sarat dengan pencemaran dan penyakit.

Bayangkan pula, jika Bendahara sedang bermesyuarat dengan Sultan di balairong seri istana yang terletak di atas bukit, tiba-tiba Bendahara sakit perut. Adakah Bendahara akan lari ke sungai atau laut atau menggali lubang di halaman istana sultan?

Maka sudah tentu wujudnya tandas, sistem kumbahan dan loji najis di Kota Melaka zaman Kesultanan Melaka. Loji najis pada zaman itu dipanggil sebagai ‘perlindungan tahi’. Kewujudan tandas dan loji najis ini dicatatkan oleh Tun Seri Lanang dalam Sulalatus Salatin seperti berikut:-

“Sebermula setelah siang hari maka segala inang pengasuh Tun Teja datang mendapatkan Tun Teja, maka dilihatnya Tun Teja tiada di peraduannya. Maka dicarinya ke tandas, disangkanya buang air, di tandas pun tiada; maka dilihatnya ke pemandian, di pemandian pun tiada”.

“Hatta maka sekali persetua, kuda kenaikan Sultan Mansur Syah jatuh ke pelindungan tahi, seorang pun tiada hendak menambatkan tali kepada kuda itu, Setelah dilihat oleh Laksamana Hang Tuah orang yang beratus-ratus itu seorang pun tiada mau turun mengambil kuda itu, maka Hang Tuah pun segera terjun ke dalam pelindungan itu, ditambatkannya tali pada kuda itu. Maka diudar oranglah ke atas. Setelah kuda itu naik, maka Hang Tuah pun naik; tubuh dan muka Hang Tuah penuhlah dengan tahi sampai ke kepalanya, lalu ia pergi mandi berlangir, berbedak.”

Maka ketahuilah, Hang Tuah pernah terjun ke dalam loji najis untuk menyelamatkan seekor kuda. Ini ciri pahlawan Melayu. Jika nyawa haiwan pun penting padanya, apatah lagi nyawa manusia.

Gambar: Tandas dan sistem kumbahan tamadun Mahenjo-Daro sekitar 2000 tahun SM di Sindh, Pakistan.

Hasanuddin Yusof Maktab Penyelidikan Tamadun Alam Melayu dan Islam


Top 30 Pemimpin Terbaik Sepanjang Zaman Menurut The Patriots

1. Nabi Muhammad S.A.W (570 – 632 Masihi)

Seperti biasa, sudah pasti junjungan besar Nabi Muhammad S.A.W menduduki tangga teratas. Daripada seorang ummi yang tidak tahu membaca, baginda menjadi seorang jeneral perang yang hebat, seorang ahli politik yang disegani dan pemimpin agung umat Islam. Ketika mula memasuki Madinah, perkara pertama yang dilakukan oleh baginda menyatukan orang-orang Aus dan Khazraj yang saling bermusuhan sebelum ini. Nabi Muhammad s.a.w telah mempersaudarakan golongan Muhajirin dan Ansar.

Selepas memiliki asas yang kukuh iaitu masyarakat yang saling bersatu, maka usaha membina negara Islam Madinah berjalan lancar. Piagam atau perlembagaan bertulis pertama di dunia dihasilkan. Kandungan piagam ini mencatatkan tanggungjawab pemerintah dengan golongan yang diperintah, hak-hak manusia, persaudaraan, keselamatan, tanggungjawab sosial, ekonomi dan sebaginya. Perundangan Islam dicipta bersumberkan Al-Quran, Hadith, Qias, dan Ijmak.

Ekonomi negara Islam pula memuncak apabila kalau sebelum ini kaum Yahudi yang menguasai ekonomi dan perniagaan, nabi berjaya mengubahnya kepada penguasaan umat Islam.

Asas-asas yang dimulakan oleh Nabi ini kemudiannya dikembangkan oleh kerajaan-kerajaan Islam yang wujud selepas pemerintahan baginda sehingga berjaya menguasasi 2/3 dunia. Baginda bukan sahaja seorang nabi, tetapi ahli politik dan juga negarawan hebat.

2. Umar Al-Khattab (579 Masihi – 644 Masihi) – Khulafa Ar-Rasyidin

Tidak mustahil jika ramai yang tidak mengenali pemisah antara hak dan batil ini, sekadar mengetahuinya sebagai pemimpin yang digeruni, bukannya seorang genius politik yang memiliki rangka pentadbiran bersesuaian dengan keperluan dan kehendak sebuah kerajaan, terutamanya khilafah unitarinya yang turut terbahagi kepada wilayah-wilayah (dibahagikan keapda daerah-daerah tertentu pula) dan landskap-landskap autonomi (Armenia dan Azerbaijan) tertentu agar dapat memupuk kestabilan sosiopolitik dan sosioekonomi.

Apa yang menariknya, setiap pegawai kerajaan yang dikirimkan menjadi gabenor harus melakukan baiah di mana isi baiahnya adalah di bawah:

1. Mereka tidak boleh menaiki kuda mewah.
2. Mereka tidak boleh memakai pakaian yang mahal.
3. Mereka tidak boleh memakan tepung yang dianyak.
4. Mereka akan sentiasa membuka pintu mereka untuk rakyat.

Umar juga telah mengasaskan sebuah jabatan yang tugasnya khas untuk menyiasat setiap aduan yang dilontarkan kepada setiap gabenor yang dilantik oleh Umar untuk berkidmat kepada rakyat. Di bawah pemerintahan Umar, rakyat semua hidup di dalam keadaan yang aman damai. Dalam bidang ketenteraan pula kita mendapati bahawa Umar juga telah mengasaskan sebuah jabatan askar dan setiap askar yang berkhidmat untuk negara akan dibayar upah. Umar Al-Khatab, seorang pemimpin yang menghancurkan Rom dan Parsi, langsung tidak punya sebuah singgahsana pun.

3. Umar Abdul Aziz (682 – 720) – Empayar Bani Umaiyah

Ketika beliau naik sebagai Khalifah pada tahun 720 Masihi,beliau telah mewarisi sebuah empayar umat Islam yang sangat besar dari pantai Laut Atlantik hingga ke perbatasan sempadan China.

Pemerintahan Umar Abdul Aziz sering disamakan dengan nenek moyangnya iaitu Saidina Umar bin al Khattab r.a dari segi ketinggian akhlak,malah beliau juga turut mencontohi cara pentadbiran moyangnya dengan mengadakan reformasi dalam pentadbiran negara Islam ketika itu berdasarkan prinsip ajaran Al Quran dan Sunnah,

Beliau berusaha menyatukan umat Islam yang berpecah belah sejak peristiwa Majlis Tahkim lagi, dan menumpukan usaha memperluaskan kekuasaan Islam dengan menghantar mubaligh dan pendakwah ke Timur dan Barat. Beliau juga menyelaraskan pungutan zakat dan hasil cukai menjadi lebih efisien dan membina kemudahan infrastruktur yang cukup untuk kesenangan rakyatnya. Diceritakan bahawa ketika zaman beliau, tidak wujud umat Islam yang mahu menerima zakat kerana keemasan Dinasti Umaiyyah adalah bawah pemerintahan beliau.

Biarpun tempoh beliau menjawat jawatan khalifah adalah sangat singkat dan tidaklah sampai tempoh 3 tahun,namun zaman pemerintahan beliau dianggap sebagai zaman kemakmuran yang paling agung dalam sejarah dunia.Kesederhanaan beliau sebagai seorang negarawan yang pada masa itu menguasai antara empayar terbesar di dunia tidak ada tolok bandingannya.

4. Franklin D Roosevelt (1882 –1945 Masihi) – Amerika Syarikat

Selain daripada mempunyai hubungan bersama 11 presiden yang lain, memenangi pilihanraya sebanyak empat kali dan menghidapi polio akibat tekanan kerja sebelum mengetuai negara, Franklin D. Roosevelt (FDR) ialah presiden terbaik buat Amerika Syarikat. Dan tugasnya sebagai Presiden pun tidak boleh sewenang-wenangnya dianggap remeh. Secara analogi, Barack Obama sekadar merasai sebahagian daripada apa yang dirasai FDR.

Kehancuran Wall Street. Kemelesetan Besar. Perang Dunia Kedua.

Ketiga-tiga tragedi di atas berjaya diharungi FDR dalam pakej “A New Deal” yang beliau usulkan agar mampu memandu ekonomi AS kembali kearah kerelevenan demi persaingan global. Beliau menubuhkan pelbagai institusi melibatkan sektor kewangan, pertanian, kerja raya, urusan awam dan banyak program lain yang menekankan bantuan kepada pekerja-pekerja dan petani-petani kecil sedia ada dan mencipta peluang pekerjaan.

Dan hanya dalam masa dua tahun sebelum Amerika Syarikat mula tunjukkan kesan-kesan pembaharuannya kearah pembaikan yang positif. Dan FDR tidak berlengahkan masa. Beliau terus memulakan arus pembaharuan kedua iaitu Akta Perlindungan Sosial yang membantu golongan penganggur, kurang upaya dan warga emas. Pakej ini agak dibenci golongan atasan kerana FDR menekankan kenaikan cukai kepada orang-orang kaya dan perusahaan-perusahaan mega.

Tetapi keadaan tidak sentiasa cerah buat FDR. Adakalanya datang mendung dan ribut 1937 menyakitkan lagi rakyat AS selepas ekonomi merosot teruk selama setahun. Pada masa inilah FDR mula menyuarakan pendapat AS terhadap Jerman, Jepun dan Itali – dan kerisauan beliau ternyata tepat setelah bermulanya konflik paling teruk dalam sejarah manusa, yang mengakibatkan kematian lebih daripada 60juta orang.

Franklin Delano Roosevelt meninggal dunia pada penghujung Perang Dunia Kedua sebagai Presiden AS akibat pendarahan otak yang teruk.

5. Vladimir Putin (October 7, 1952 – Hari Ini)

Dinaikkan sebagai ketua negara semasa Rusia dibadai pelbagai masalah dalam bidang ekonomi dan politik, Vladimir Putin berjaya memandu arus pembaharuan yang efektif dalam usaha mengubah landskap komunisme kearah pasaran global. Pelbagai usaha ini telah dimulakan Boris Yeltsin, tetapi atas perlaksanaan yang penuh kepentingan kepada diri sendiri, kesemuanya mengundang padah yang menyebabkan ekonomi Rusia susut sebanyak AS$400bilion.

Dibawah pemerintahannya, beliau telah memperkenalkan gantian dan penambahbaikan kepada sektor kesihatan, pendidikan, ketenteraan, awam dan pekerjaan, menggandakan taraf hidup Rusia kearah modernisasi yang tidak pernah dinikmati sejak zaman Nikita Khrushchev lagi. Dan kerana beliau, Persekutuan Rusia berjaya membentuk sistem pendidikan terbaik dunia, ketenteraan yang begitu kuat dan juga pengukuhan ekonomi yang lancar walaupun pada masa adanya krisis.

6. Otto von Bismarck (1815 – 1898 Masihi)

Susah untuk membincangkan tentang keunggulan Jerman tanpa memasukkan Otto von Bismarck dalam topik perbualan. Mudah kata, “Canselor Besi” ini memainkan peranan yang amat penting dalam kemajuan Empayar Jerman. Beliau mengusahakan institusi kesihatan, insurans kemalangan dan pencen warga emas agar Jerman mampu menjadi negara kebajikan modern yang pertama dalam sejarah. Kesemua ini dibuat untuk memerangi arus sosialisme yang semakin meruncing.
Beliaulah yang bertanggungjawab dalam kesatuan banyak negara Jerman dibawah seorang kaiser. Beliau melakarkan taktik untuk berperang dengan Denmark, Austria dan France, satu gerakan yang menyatukan 39 negara merdeka Jerman.

Kepimpinannya telah menubuhkan sistem kewangan tunggal yang pertama buat negaranya, termasuk juga dengan undang-undang sivil dan komersil yang utama. Dan rakyat Jerman pun telah membuktikan diri mereka sebagai kreatif, berindustri dan gagah.

7. Tun Dr Mahathir Mohammad (10 July 1925 – Hari Ini)

Seorang pemimpin yang berjaya mencetuskan perubahan yang tidak dirasai bangsa Melayu sejak penawanan kota Melaka lagi. Sebagai anak orang susah, beliau sudah merasai kesusahan rakyat yang tidak mempunyai apa-apa perhubungan dengan orang-orang atasan, berbeza dengan pemimpin-pemimpin sebelumnya. Dugaan besar ini telah melonjakkan dirinya menjadi seorang doktor perubatan, sebuah kejayaan yang sangat besar pada masa itu.

Dan perlahan-lahan beliau naik dalam arena politik, bermula sebagai penulis – dan akhirnya sampai ke menara tertinggi dalam pentadbiran negara, mengutarakan dasar-dasar domestik dan antarabangsanya yang benar-benar melonjakkan nama Malaysia ke persada dunia sebagai negara membangun dan ‘negara yang tidak kenal erti duduk diam’.

Berkat hasil usaha beliau – negara Malaysia berjaya mencecah angka ratusan dari segi KDNK (bilion), dan memainkan peranan penting dalam pembentukan ekonomi global secara tidak langsung menerusi pengendalian Krisis Ekonomi 1997. Hari ini, kebijaksanaan beliau mengendalikan krisis ekonomi 1997 masih dikagumi dan dipelajari negara-negara lain.

Antara kejayaan beliau yang terkenal ialah serangan waktu subuh ke atas British, yang berjaya membuatkan negara kerdil seperti Malaysia merampas syarikat-syarikat British. Siapa sangka anak Melayu seperti beliau mampu memimpin kejayaan hebat ini! Inilah dia Tun Dr Mahathir Mohammad, BAPA PERMODENAN MALAYSIA. Hari ini, monument-monumen hebat yang dibina beliau masih berdiri di Malaysia, menandakan bahawa Malaysia pernah menjadi harimau dalam kancah politik mahupun ekonomi.

8. Khalifah Harun Amin al Rasyid (766 – 809 Masihi) – Empayar Abbasiyah

Baginda memperkenalkan Baitul Hikmah sebagai lembaga penterjemah, bahagian pendidikan, Perpustakaan dan tempat latihan guru-guru. Baginda juga memperkenalkan majlis Al-Muzakarah, iaitu lembaga pengkajian masalah-masalah keagamaan yang diselenggarakan di rumah-rumah, masjid-masjid, dan istana.

Zaman pemerintahan baginda juga, dikenali sebagai zaman Ilmuan Islam Emapayar Abbasiyyah, kerana pada zaman beliau kota Baghdad adalah tempat menuntut Ilmu yang termaju dan terkini pada zaman itu. ramai cedikiawan Islam dan Bukan Islam datang ke Baghdad untuk melanjutkan pelajaran mereka.

Baginda dikatakan mengetuai perperangan menentang askar Byzantin dan menawan bahagian Utara Mesir, Libya, Tunisia. Zaman beliau juga, baginda berjaya menundukkan 10 buah negara menjadi sebahagian Empayar Abbasiyyah. Empayar Abbasiyah di bawah pemerintahannya dinobatkan empayar terkaya di dunia!

9. Qin Shi Huangdi (260–210 Masihi) – Dinasti Qin, China

Baginda adalah Maharaja Pertama bangsa Cina. Ketika saat China dilanda perang saudara antara satu sama lain, baginda muncul menyatukan seluruh China di bawah beliau dalam masa tidak sampai 8 tahun! Selepas berjaya menyatukan seluruh China, baginda memulakan pelbagai dasar membangunkan China menjadi sebuah negara yang hebat.

Sebaik sahaja menjadi seorang maharaja, baginda memulakan reformasi dalam bidang ekonomi. Seluruh cina disatukan di bawah satu mata wang yang diberi nama syiling ban liang. Jalan-jalan dibina untuk menghubungkan sebuah negara kota kepada negara kota yang lain.

Tembok besar China yang pertama dibina oleh beliau untuk mempertahankan China dari serangan orang gasar di utara. Kemudian, sebuah terusan sepanjang 34 kilometer dan tahukah kalian bahawa ianya merupakan terusan pertama di dunia yang berjaya menghubungkan dua buah sungai yang berlainan? Terusan ini membolehkan sebuah kapal berlayar sejauh 2000 kilometer daripada Beijing ke Hong Kong! Dan yang paling mengagumkan ialah pembinaan sebuah makam yang paling hebat dalam sejarah yang dipenuhi oleh askar-askar Terra Cotta!

10. Muawiyah Abu Sufyan (602 – 680 Masihi) – Empayar Umaiyyah

Ulamak Islam menobatkan Muawiyah sebagai raja terbaik Islam! 20 tahun memerintah Syiria sebagai gabenor di bawah khalifah berbeza, dan 20 tahun menjadi Khalifah benar-benar membuktikan bahawa insan yang bernama Muawiyah ini bukanlah calang-calang orang. Sesungguhnya, Muawiyah sangat hebat dalam berpolitik. Empayar Umaiyyah yang diasaskan oleh baginda kemudiannya menjadi empayar terluas dalam sejarah Islam!

Diberi tanggungjawab oleh Umar untuk mentadbir Syiria yang sentiasa bersempadan dengan Rom, maka Muawiyah mengambil langkah pertama dalam mengekalkan kekuasaan Islam. Baginda berkahwin dengan anak perempuan ketua puak Arab Kristian paling kuat di Syiria untuk memastikan bahawa segala sokongan masyarakat Kristian di Syiria berada bawah pengaruhnya. Maka, Rom langsung tidak punya sekutu di Syiria dan ini menyukarkan penaklukan semula Syiria dari tangan kerajaan Islam.

Kemudian, Muawiyah adalah orang yang bertanggungjawab menubuhkan armada laut Islam yang pertama. Dan armada laut itu di bawah Muawiyah mula menawan satu persatu wilayah Rom di tengah Laut Mediterannean. Maka antara pertempuran laut terhebat di bawah Muawiyah bin Abu Sufyan ialah Ketika Pertempuran Masts, di mana armada laut Islam hanya menggunakan 200 buah kapal, beserta askar yang tidak pernah punya pengalaman bertempur di laut, namun Muawiyah berjaya menewaskan hampir 1000 kapal perang Rom dengan 50 daripadanya dikaramkan! Dan ini juga menepati dalam hadis baginda Rasulullah s.a.w yang meramalkan bahawa akan ada umatnya yang berperang di laut, mengalahkan musuh lalu mereka ini dijamin syurga oleh ALLAH!

11. Mikado Meiji (1852 -1912 Masihi) – Jepun

Jepun pasti akan berterusan menjadi bahan ketawa dunia kalau Mikado Meiji tidak pernah lahir dalam kalangan bangsa mereka. Seorang pemimpin revolusi yang megubah sebuah negara yang hidup segan, mati tidak mahu menjadi sebuah negara kuasa dunia.

Pada pemerintahan Meiji, penuh dengan revolusi-revolusi yang mengangkat bangsa Jepun. Dari revolusi pendidikan yang memperkenalkan universiti-universiti baru di Jepun yang seterus membuahkan budaya ilmu dalam masyarakat jepun, sehinggalah revolusi Ekonomi yang mengasaskan bank pertama di Asia dan dasar industri Jepun, kepada revolusi Ketenteraan yang melihatkan Jepun kemudiannya membina Empayar dari China ke Asia Tenggara serta mengalahkan kuasa besar seperti Russia!

12. Abraham Lincoln (1809 Masihi – 1865 Masihi)

Kalau dilihat landskap politik kini yang terbelah dengan perang saudara, terfikir juga akan dugaan-dugaan yang ditempuhi Abraham Lincoln, selaku presiden yang mengetuai Amerika Syarikat tatkala Perang Saudara AS memuncak. Jika bukan pengorbanannya, tentunya Amerika Syarikat akan terbelah dan berpecah menjadi negara-negara kecil.

Kemenangan calon Republikan ini membuatkan banyak negeri AS mengisytiharkan kemerdekaan dan kesatuan dibawah Konfederasi Amerika. Dengan perkakas, ketenteraan dan perindustrian yang lebih baik berbanding Konfederasi, beliau berjaya memimpin Amerika Syarikat kearah kejayaan, menewaskan Konfederasi dan menghapuskan sistem penghambaan, sekaligus meletakkan dirinya sebagai salah satu presiden yang terbaik dalam sejarah negaranya.

13. George Washington (1732–1799 Masihi) – Amerika Syarikat

Bukan semua yang mampu mengetuai angkatan peperangan yang lemah sehingga berjaya menewaskan kuasa besar seperti British. Kehebatan George Washington dalam kepimpinannya sebagai jeneral memang tiada tolok bandingnya daripada kalangan British. Angkatannya tidak mendapatkan latihan yang memadai, tidak mempunyai makanan dan peluru yang cukup dan ada juga yang berperang tanpa kasut pun.

Landskap peperangan ini sebenarnya bercambah secara perlahan-lahan, tetapi faktor paling utama ialah penekanan hidup secara sengaja, seperti akta gula yang meningkatkan duti import gula daripada Carribean, manakala Akta Setem pula mencukaikan surat khabar dan perkahwinan. Kolonis juga terpaksa memberikan tempat tinggal dan makanan kepada tentera-tentera British.

Dan peperangan ini tamat setelah barisan pemberontak, dibantu Perancis, menawan Jeneral British, Charles Cornwallis di Virginia. George Washington pun kembali ke alam pertaniannya di Gunung Vernon, tetapi kembali ke medan politik selepas dijemput ke Konvensyen Perlembagaan di Philadelphia untuk mendrafkan perlembagaan baru yang akhirnya menyakinkan semua delegasi bahawa beliau yang paling layak untuk menjadi Presiden Pertama kepada empat juta rakyat.

Sedar bahawa beliau akan menjadi teladan pemimpin-pemimpin seterusnya, beliau sentiasa kekal dalam ciri-ciri keadilan, integriti dan berhemah.

14. Bendahara Paduka Raja Tun Perak (1456 – 1498 Masihi) – Kesultanan Melaka

Tun Perak Paduka Raja bin Tun Perpatih Sedang,tidak dinafikan nama inilah yang diiktiraf merupakan lambang kebijaksanaan bangsa Melayu. Terkenal dengan kebijaksanaan polisi dan strategi perang, serta kepimpinan yang membuatkan Melaka menjadi sebuah empayar yang harum namanya sehingga ke Eropah sana.

Baginda seorang pakar startegi yang ampuh. Kehebatan baginda menghalau Kerajaan Melayu Sri Dharmaraja yang menguasasi Thailand ketika itu begitu dikenang di Pertempuran Batu Pahat. Dasar-dasar yang diperkenalkan oleh beliau juga dalam ekonomi menaikkan kekayaaan Melaka selain beliau mewarisi bakat terpendam bangsa Melayu sejak zaman berzaman iaitu berdiplomasi. Kata sejarawan, kekayaan Melaka menandingi pelabuhan terkaya di eropah iaitu Venice!

Beliau juga bertanggungjawab memasukkan wilayah pantai timur Sumatera dan seluruh semenanjung dari Patani hingga ke Pahang ke dalam penguasaan Melaka.Ini menjadikan Kesultanan Melaka sebagai salah satu dari kuasa besar yang unggul di Asia Tenggara sekitar abad ke 15 dan menguasai jaluran perdagangan utama di Selat Melaka.Beliau jugalah yang bertanggungjawab menjadikan Melaka sebagai pusat penyebaran agama Islam yang terulung di Asia Tenggara ketika itu.

Dan ketika zaman kemuncak Melaka, iaitu di bawah kepimpinan beliau sebagai bendahara, Melaka menerima lebih kurang 2,000 buah kapal, menjadi Melaka sebagai salah sebuah daripada pelabuhan tersibuk di dunia. Kota Melaka ketika itu mempunyai lebih 100 000 orang menandakan kemakmuran yang dikecapi! Tidak keterlaluan kalau saya bilang bahawa Kesultanan Melayu Melaka berada di zaman kegemilangannya adalah pada ketika Tun Perak menjadi bendahara!

Tun Perak bukan sahaja seorang ahli politik,malahan beliau merupakan ahli strategi perang,negarawan,ketua tentera dan ahli diplomasi yang unggul.Maka tidak hairanlah beliau diangkat sebagai lambang kebijaksanaan bangsa Melayu!

15. Rakryan Mahapatih Gajah Mada (1290 – 1364) – Empayar Majapahit

Kalau Deutschland (Jerman) boleh berbangga dengan “Canselor Besi” mereka iatu Otto Von Bismarck, kita di Alam Melayu pula bolehlah berbangga dengan Mahapatih Gajah Mada dari kerajaan Majapahit. 800 tahun sebelum lahirnya Bismarck, kita sudah ada Gajah Mada yang sudah lama mengamalkan dasar penyatuan dan ketenteraan yang dilakukan oleh Bismarck untuk menyatukan Nusantara ini.

Beliau menjabat jawatan Mahapatih (Perdana Menteri) kerajaan Majapahit dan tidak dinafikan lagi beliau merupakan watak penting dalam membawa Majapahit menuju ke zaman kegemilangannya.

“Aku tidak akan melepaskan puasaku (atau menjamah buah palapa) sehingga aku dapat mengalahkan seluruh Nusantara, sehingga aku berjaya mengalahkan Gurun, Seram, Tanjung Pura, Haru, Pahang, Dompo, Bali, Sunda, Palembang, Temasik, demikianlah barulah aku akan melepaskan puasaku.”

Pada mulanya,beliau ditertawakan dan diejek oleh pembesar-pembesar yang lainnya.Beliau terasa amat dihina dan sejak itu,beliau bersungguh-sungguh membuktikan bahawa sumpah Palapa yang diucapkannya untuk menyatukan Nusantara ke bawah kuasa Majapahit itu bukannya omong kosong semata-mata.

Daripada sebuah kerajaan kecil di tengah Pulau Jawa menjadi sebuah kuasa besar,semuanya atas kesungguhan dan usaha keras Gajah Mada. Kerajaan Majapahit sememangnya banyak berhutang budi kepada beliau yang bertanggungjawab membawa kerajaan itu merasai puncak keagungan.

16. John F. Kennedy (1917 – 1963 Masihi) – Amerika Syarikat

Agenda-agenda progresif dibawah John F. Kennedy telah melahirkan arus kemajuan dalam hati rakyat Amerika Syarikat. Beliau merupakan presiden paling muda dalam sejarah Amerika Syarikat, diundi dengan majoriti mudah semasa dunia diikat dengan perang dingin antara AS-KRSS. Beliau sentiasa memperjuangkan kerjasama dalam kalangan rakyat agar dapat menuju kemajuan sambil membasmi kemiskinan.

Pada permulaan tempoh pentadbirannya, beliau telah mengusahakan pemotongan cukai pendapatan dan rang undang-undang hak asasi masyarakat. Dan menerusi pengorbanan kaum keluarganya dalam landskap Amerika Syarikat, beliau berjaya melakarkan dirinya sebagai individu yang amat popular, sambil mengumumkan usaha pendaratan di Bulan dan juga isterinya yang turut menjadi ikon kecantikan buat komuniti antarabangsa.

17. Napoleon Bonaparte (15 August 1769 – 5 May 1821) – Empayar Perancis

Selepas merampaskan kuasa di Perancis, Napoleon Bonaparte meletakkan dirinya sebagai Maharaja. Bercita-cita tinggi dalam strategi ketenteraan, Napoleon Bonaparte memulakan pelbagai usaha agar empayarnya dapat dikembangkan, termasuk melancarkan peperangan terhadap Rusia ketika Tsar Aleksandr I meletakkan matanya pada India. Salah satu cara Napoleon mendapatkan dana demi peperangan adalah melalui penjualan tanah yang dimiliki Perancis di Amerika Utara – yang dibeli Amerika Syarikat pada harga AS$230juta (nilai kini). Tidak lama kemudian, pihak British menghancurkan armada lautnya di Tanjung Trafalgar.

Tetapi dua bulan kemudian, Napoleon mula bangkit semula dengan kemenangan besar di Moravia dalam pertempuran yang menghancurkan Empayar Rom Suci (Holy Roman Empire). Namun, pendiriannya yang tiada beza dengan Adolf Hitler, iaitu serang semua orang, memakan diri.

Napoleon memulakan usaha sekatan keatas perdagangan British, yang empat tahun kemudian Rusia menarik diri daripadanya, menyebabkan Napoleon menyerang Rusia dengan angkatan menghampiri 700,000 bilangan tentera. Ambang maut yang terlalu besar ini dibelah secara perlahan-lahan dengan taktik pengunduran Rusia apabila Perancis menyerang; maka Perancis diumpan untuk membuat serangan di kawasan mereka masih belum bersedia – dan dengan taktik “scorched earth”, operasi Rusia menghakiskan hampir 400,000 tentera-tenteranya, pada masa Perancis berdepan dengan Portugis dan Sepanyol di Semenanjung Iberia.

18. Theodore Roosevelt (1858 –1919) – Amerika Syarikat

Kenaikan Theodore Roosevelt sebagai presiden sememangnya satu perkara yang tidak dapat dijangka. Selepas Presiden William McKinley dibunuh, pemerintahan Amerika Syarikat mempunyai lubang yang agak besar dalam pengurusan dan tenaga buruh. Isu-isu ini dikendalikan secara efektif oleh Theodore Roosevelt, sambil memelihara alam sekitar sebanyak 200juta ekar untuk hutan simpan dan hidupan liar.

Beliau juga berjaya mengendalikan keamanan antara Rusia dan Jepun, usaha yang mengurniakannya Nobel Peace Prize. Dan dibawah beliau bermulanya pembinaan Terusan Panama.

19. Raja Sejong (1397 Masihi – 1450 Masihi) – Dinasti Joseon, Korea

Korea sungguh berbangga dengan individu yang bernama Raja Sejong ini. Banyak sumbangan baginda kepada bangsa Korea, antaranya ialah sistem tulisan Korea pada hari ini. Kalau tidak kerana beliau, mungkin masyarakat Korea hanya menggunakan sistem tulisan cina.

Selain itu, Raja Sejong juga dikenali dalam kecintaan baginda terhadap ilmu. Ilmu cukup berkembang di bawah pemerintahan beliau. Antaranya ialah jam air, alatan ketentaraan, dan jam matahari dan juga penciptaan alat pengukur hujan pertama di dunia. Malah, sebuah sistem kalendar masyrakat Korea juga telah berubah di bawah pemerintahan baginda!

20. Louis XIV of France (1638 –1715 Masihi) – Kerajaan Perancis

Cahaya kegemilangan menyinari Perancis semasa pemerintahan panjang Louis XIV. Baginda berjaya mengukuhkan struktur kerajaannya agar mampu menghasilkan zaman keemasan dari segi seni dan sastera, satu gerakan yang berjaya meletakkan Perancis sebagai kuasa besar. Pada awal pemerintahannya, dasar-dasar kerajaan yang melemahkan status bangsawan telah mendapat sambutan hambar daripada golongan aristokrat. Perasaan mereka meletuskan peperangan saudara yang meletakkan sifat tidak senang dalam hati raja muda ini.

Memandangkan dirinya wakil Tuhan, Louis XIV menghapuskan kerusi ketua kerajaan dan menerajui negara Perancis dibawah penguasaan mutlak. Baginda berusaha dengan teruk untuk memperbaharui ekonominya yang mengurangkan defisit dan melonjakkan kadar perindustrian. Sementara itu, aset-aset peperangannya juga dikembangkan.

Program-program yang menyentuh seni, sastera, muzik, pawagam dan sukan telah memberikan nafas baru kepada seni dan sains Perancis dalam bahasa ibunda mereka.

21. Deng Xiaoping (1904 – 1997 Masihi) – Republik China

Mari kita nobatkan manusia ini sebagai bapa revolusi China! China sebelum beliau sangat payah mahu bersaing dalam bidang ekonomi. Namun, datangnya beliau telah berjaya membuatkan China juga mampu mendongak ketika berdepan dengan bangsa-bangsa barat.

Arikitek yang telah membawa pemikiran baru dalam ekonomi sosialist. Beliau telah menggabungkan idelaogi sosialis dengan pendaptasian amalan pasaran ekonomi dunia. China di bawah beliau menjadi negara paling pantas berkembang ekonominya di dunia!

22. Evo Morales (October 26, 1959 – Hari Ini)

Pemimpin Bolivia ini tidak boleh diketepikan begitu sahaja. Selalunya pemimpin Amerika Selatan dilihat membenci Amerika Syarikat, seolah-olah itu sajalah nilai yang mereka ada. Tetapi Evo Morales berjaya mengubah landskap ekonomi Bolivia daripada kemiskinan melampau kearah kejayaan dalam platform sosialisme. Bolivia telah menunjukkan pembangunan yang memberangsangkan dalam lapan tahun yang lepas. Kebuluran mengecut sebanyak 25%, manakala kebuluran kritikal mengecut sebanyak 43%.

Perbelanjaan sosial meningkat sebanyak 45%. Gaji minima melonjak sebanyak 87.7%. Walaupun Evo Morales mempunyai kedudukan negatif terhadap Washington D.C., tetapi siapa tidak? Baginya, kepentingan Bolivia adalah keutamaan.

22. Tsar Peter The Great (1672-1725 Masihi) – Empayar Russia

Mewarisi sebuah empayar yang lemah, Peter I dilihat begitu komited untuk membuatkan Rusia sebuah kedaulatan yang setanding dengan negara-negara Barat yang menikmati keindahan Renaissance dan Reformation. Pembaharuan-pembaharuan yang diusahakannya turut ditentang golongan bangsawan tertinggi Rusia, tetapi itu tidak menghalangnya untuk menciptakan ketenteraan yang gagah dalam pelancaran sains dan teknologi yang sempurna berdasarkan pakar-pakar yang baginda upahkan untuk menaiktarafkan pendidikan dalam empayarnya.

Baginda menekankan perdagangan dan keindustrian, sambil memperkukuhkan kebudayaan utama Rusia, terutamanya dalam kepakaran diplomasi baginda yang menghapuskan bentuk kerajaan kuno Rusia sambil menggantikannya dengan senat yang sempurna. Senat inilah yang menjadi nadi pentadbiran Rusia dari segi pelakaran dan perlaksanaan dasar-dasar luar negeri mereka.

Salah satu keunggulan Peter yang masih wujud pada hari ini ialah Saint Petersburg yang satu masa dahulu merupakan “jendela ke Eropah” dan juga pada hari ini bandar kedua terbesar Rusia yang kaya dengan perindustrian aeroangkasa, bahan api, elektronik, farmaseutikal dan banyak lagi.

23. Augustus Caesar (63 SM – 14 Masihi) – Empayar Rom

Sebagai Maharaja (Caesar) Rom yang pertama, baginda merupakan tombak kejayaan empayarnya sejak penubuhan daripada sistem republik lagi. Dalam pemerintahan panjangnya, Augustus Caesar mengembangkan saiz empayarnya ke Eropah dan Turki dan juga merapatkan persahabatan yang memberikannya kuasa pemerintahan dari Britain ke India. Beginda banyak meluangkan masa di luar Rom – mencari jalan untuk merapatkan lagi subjek-subjek pemerintahannya. Pada masa yang sama, baginda menubuhkan institusi integrasi dalam urusan ekonomi empayarnya.

Baginda juga membina jalan dalam empayarnya dan menubuhkan pegawai-pegawai Praetorian dan perkhidmatan-perkhidmatan sosial seperti pejabat pos, polis dan bomba.

24 . Sultan Iskandar Muda Mahkota Alam (1583 – 1636 Masihi) Kesultanan Acheh

Pada masa pemerintahan baginda sebagai Sultan kerajaan Acheh,kerajaan tersebut mencapai zaman kegemilangannya dan menjadi kuasa besar di Asia Tenggara sekitar pertengahan abad ke 17.Angkatan tentera laut Acheh pada masa itu juga merupakan antara angkatan laut terkuat di Asia pada masa itu.Kekuasaan Acheh meliputi pantai timur Sumatera dan juga Semenanjung Tanah Melayu,dan kerajaan ini juga menguasai jaluran perdagangan rempah ratus di Selat Melaka.

Baginda juga terkenal sebagai seorang penggubal undang-undang.Undang-undang tertinggi di Acheh yang penuh dengan unsur undang-undang Islam dinamakan sebagai Kanun Mahkota Alam,sempena nama baginda.Baginda juga merupakan salah satu dari empat sumber undang-undang yang utama di Acheh pada masa itu,selain daripada permaisuri baginda sendiri.,Syeikh Abdurrahman Fansuri (Syiah Kuala) dan bentara istana.

Pada masa pemerintahan baginda jugalah,Acheh muncul sebagai pusat pengembangan dan pembelajaran agama Islam yang utama di Asia Tenggara,di mana sebelum itu berpusat di Melaka. Baginda telah menjadi penaung kepada beberapa ulama hebat seperti Hamzah al Fansuri dan Samsuddin al Sumaterani.Syeikh Hamzah Fansuri inilah kemudiannya dikenali sebagai “Bapa Kesusateraan Melayu Klasik”.

25. Maharaja Abu Bakar (1833 – 1895 Masihi) – Kesultanan Johor

Maharaja Abu Bakar telah memajukan Johor dengan menggabungkan tradisi Melayu dengan kosmopolitan Barat dan digelar Bapa Johor Moden. Pentadbirannya yang cekap dan tersusun diakui sendiri British, lantas baginda tidak akan melantik pegawai British sebagai penasihat.

Beliau telah mendapat pendidikan Barat sejak kecil lagi. Oleh itu, beliau sangat terpengaruh dengan cara pemerintahan dan pentadbiran Barat. Baginda juga telah membuat banyak lawatan ke negara-negara Eropah terutamanya ke England, untuk mencari pengalaman dan mempelajari cara orang Barat memerintah dan mentadbirkan negara.

Kebijaksanaannya menyebabkan baginda dihormati oleh pedagang dan pemerintah British. Baginda juga bersahabat baik dengan Ratu Victoria, ratu Great Britain pada masa itu. Ratu Victoria telah mengurniakan gelaran Maharaja Johor kepada Temenggung Abu Bakar pada tahun 1868 dan seterusnya beliau memakai gelaran Maharaja Johor. Digelar sebagai Bapa Permodenan Johor.

26. Margaret Thatcher (1925 – 2013 Masihi)

Inilah salah satu wanita yang mempunyai kelelakian yang mengalahkan ramai lelaki. Dikenali sebagai “Iron Lady”, Margaret Thatcher benar-benar menepati ciri-ciri tersebut dalam urusan domestik British dan juga antarabangsa. Menyokong teori Milton Friedman, beliau memandu ekonominya melalui pengurangan dan kenaikan beberapa rejim cukai dan memperkenalkan dasar-dasar penjimatan agar dapat memerangi inflasi dan pengangguran yang tinggi.

Beliau juga telah mengerahkan ketenteraan agar dapat merampas kembali Falkland Islands selepas diserang Argentina. Peperangan dan ekonomi membangun menaikkan kembali imejnya. Beliau menswastakan British Telecommunications, British Gas, British Airways, Rolls-Royce dan banyak lagi syarikat-syarikat milik kerajaan.

Dalam pentas antarabangsa pula, Margaret Thatcher merapatkan safnya bersama Dunia Barat dalam penentangan Kesatuan Soviet dan arus komunisme. Beliau juga mengkritik usaha-usaha menubuhkan negara Kesatuan Eropah sebagai kesilapan terbesar dalam zaman moden. Dan beliau bertanggungjawab dalam penyerahan Hong Kong kepada China.

28. Maharaja Han Wudi (156 –87 SM) – Dinasti Han

Zaman pemerintahan baginda digelar sebagai zaman keemasan Dinasti Han di mana Empayar Han terluas adalah di bawah pemerintahannya. Baginda digelar sebagai raja pertama dalam sejarah China yang berjaya menyatukan cina dengan sebuah idealogi iaitu semua orang cina ketika itu mengamalkan falsafah Confucius. Zaman baginda juga laluan sutera yang terkenal itu ditemui!

29. Mahatma Gandhi (1869 – 1940) – India

Mahatma Gandhi, adalah pejuang kemerdekaan India yang dikenang sehingga hari ini. Beliau banyak menggunakan masa untuk berjuang mendapatkan kemerdekaan negara India. Beliau terkenal dengan seorang yang selalu mengamalkan puasa dan beliau berpuasa dengan niat yang berlainan.

Di antaranya ialah, beliau pernah berpuasa selama 21 hari sebagai tanda protes peperangan muslim dan hindu juga protes untuk membebaskan India dari Great Britain. Beliau juga berpuasa untuk menyucikan hati. Antara gerakan hebat Gandhi melawan menjajah British adalah mengetuai “salt march”. Protes ini dibuat kerana beliau mahu rakyat india membuat garam sendiri tanpa membeli garam dari British.

Gandhi melancarkan “Quit India” sebagai peringatan agar pihak British keluar dari India. Gerakan ini adalah paling dahsyat dengan berlakunya tangkapan besar-besaran dan juga keganasan melampau.

30. Nelson Mandela (1918 – 2013) – Afrika Selatan

Nama Nelson Mandela sebenarnya tidak lagi asing di telinga kita. Pejuang hak asasi bangsa kulit hitam yang menjadi mangsa dasar Apartheid di Afrika Selatan ini hari ini begitu dijulang namanya. Kempen beliau melawan dasar yang racist ini membuatkan Mandela dipenjarakan selama 27 tahun di Pulau Robben, dan kemudian di Penjara Pollsmoor dan juga Penjara Victor Vester.

Namun, 27 tahun penjara tidak pernah melunturkan semangat seorang pejuang ini, akhirnya pada tahun 1990, beliau dilepaskan akibat desakan antarabangsa. Dan pada tahun 1994, beliau berjaya menyertai piluhanraya dan memenangi pilihanraya itu. Maka, dasar Arpatheid yang mencengkam bangsa kulit hitam terus dihapuskan.


Mitos Israel Kebal Yang Dipecahkan Anwar Sadat

Kalau sesuatu musuh asyik menang dalam peperangan, lama-kelamaan orang akan percaya musuh tu kebal. Makin lama, makin timbul pula andaian-andaian tertentu. Mereka bangsa terpilih? Mereka takkan kalah? Tunggu akhir zaman nanti baru kalah?

Realiti sebenarnya berbeza di lapangan, kalau kita perhalusi betul-betul terutamanya ketika pemerintahan Anwar Sadat. Pertama sekali, tiada negara yang terjamin kebal. Dalam peperangan moden, tiga perkara adalah segala-galanya – semangat, pemodenan dan perisikan… sekali-sekala nasib baik juga main peranan.

Semua nampak Israel kuat atas sebab-sebab tertentu. Tapi sebenarnya, mereka mantap dalam tiga perkara tu. Kita nampak Israel bersorak gembira selepas menang. Namun ramai tak tahu macam mana Yitzhak Rabin contohnya pernah pengsan setelah semalaman dimaki David Ben-Gurion kerana tak dapat sokongan daripada Amerika Syarikat.

Gabungan Yang Berpecah

Israel berasa terawang-awangan selepas Perang Enam Hari yang berlaku pada tahun 1967. Benar, mereka menundukkan pakatan Arab dalam masa enam hari saja. Orang lain menang pertempuran dalam masa enam hari. Mereka menang peperangan. Tak cukup menang, mereka mengambil Bukit Golan (dari Syria), Tebing Barat termasuk Jerusalem Timur (dari Jordan), G-za dan Semenanjung Sinai (dari Mesir).

Jadi korang tengok gambar di bawah dan bayangkan semuanya dipegang Israel.

Biru tu “State of Israel”. Selebihnya “Israeli-occupied territories”. Kejayaan luar biasa ni menghukum Arab dalam kancah malu. Tapi enam tahun kemudian, Arab mengaum balik… cuma kalau suruh dubuk, harimau kumbang, singa, harimau belang dan beruang bertempur sekali, masing-masing ada naluri berhalatuju sendiri. Itulah yang berlaku pada tahun 1973, apabila Perang Ramadan (Yom Kippur) menggeggarkan Timur Tengah.

Jujurnya Perang Ramadan ni berlaku antara tiga pihak jer – Mesir dan Syria menentang Israel. Arab Saudi, Algeria, Jordan dan sebagainya sekadar menghantar bala tentera sebagai expeditionary forces. Amerika Syarikat dan Kesatuan Soviet mengambil tempat sebagai pihak penyokong. Maka dalam peperangan ni, Raja Faisal (Saudi), Muammar Gaddafi (Libya) dan Fidel Castro (Cuba) tidak terlibat dalam lapangan. Yang terlibat adalah Anwar Sadat dan Hafez al-Assad. Tapi kita ketepikan Assad sekejap sebab skop perbincangan adalah mengenai Sadat.

Perubahan Mentaliti

Anwar Sadat ingin mengembalikan Semenanjung Sinai ke pangkuan Mesir. Baginya, itu adalah kedaulatan Mesir yang sudah diambil pihak lain. Tapi pada 19 Jun 1967, Israel sebenarnya nak mengembalikan Sinai dan Golan masing-masing ke Mesir dan Syria (Olson, 2018). Asalkan negara-negara berkenaan setuju nak berdamai buat selamanya… tapi Israel tak memberitahu Mesir dan Syria langsung. Sesama menteri kerajaan, mereka bersetuju – ibaratkan bertepuk sebelah tangan.

Tiga bulan kemudian, Dunia Arab sebulat suara menolak sebarang perjanjian damai. No peace. No recognition. No negotiation. Itu asas mereka, yang dipersetujui Mesir. Tapi Mesir masa tu berada dibawah Gamal Abdel Nasser yang meninggal dunia pada tahun 1970. Maka naik jer Sadat, pihak Mesir mendapat pemikiran baharu. Yes peace. Yes recognition. Yes negotiation.

Strategi Catur Yang Digerakkan Anwar Sadat

Antara Perang Enam Hari dan Perang Ramadan, Israel ni ibaratkan dah terkena “sumpahan pemenang” (victory curse). Tak habis-habis menang jadi terlebih yakin dah. Pada 6 Oktober 1973, mereka kena ibaratkan reality check. Arab datang menyerang secara mengejut.

Walaupun Israel berjaya menampan (military victory), Mesir sebenarnya menang dari segi politik (political gain). Di sini saya nak tegaskan. Tiada negara kebal. Menang tak bermakna menang. Kalah pula tak semestinya kalah. Mesir kalah secara ketenteraan tapi menang secara politik. Jadi kalah ka tidak? Tak kalah, kerana perang ni tak straightforward.

Ada roundabout (Amerika kena kat Vietnam). U-Turn (macam Rusia kena sekarang). V-Turn (macam Arab kena tahun 1967). Tetapi ada masanya, pihak yang kalah ‘dapat sesuatu’. Walaupun tewas dalam Perang Crimea, Rusia masih ada Semenanjung Crimea. Gitu.

Perang Ramadan betul-betul bagi tamparan hebat pada kedua-dua pihak. Dunia Arab asalnya seronok sebab yakin boleh menang. Tapi Israel dapat lawan balik, dan morale mereka hancur apabila sedar apa yang dah berlaku.

Israel pula pandang Arab rendah begitu lama. Mana tak pandang rendah? Dah mereka menang dua peperangan dengan begitu bergaya. Jadi mereka terkena sumpahan pemenang. Nak taknak, kena sedar diri bahawa politik dah berubah. Keadaan mereka tak terjamin. Mereka dah tiada ‘guarantee’ akan menang, menang dan terus menang.

Lalu mereka buat satu strategi jangka panjang yang baharu. Dunia Arab akan kudung jika Mesir tak masuk sekali. Apa yang mereka asalnya dah setuju akhirnya dibawa ke meja rundingan. Maka mereka menjalinkan persefahaman bersama Mesir, yang berakhir dengan perdamaian mutlak serta pengiktirafan siap. Tapi nak berdamai dan diiktiraf, kena lah pulangkan Sinai balik.

Maka sini korang nampak pemenang sebenar dalam Perang Yom Kippur ni adalah Israel DAN Mesir. Yang kalah adalah Dunia Arab. Kerana sejak hari tu, Mesir menjadi negara Arab pertama yang mengiktiraf Israel. Dan menariknya… Anwar Sadat mengorek keluar usul rundingan tu daripada Israel. He got a deal without asking.

Sebab tu kami terbitkan OPERASI BADAR untuk tunjuk betapa ralatnya jika kita percaya pada mitos kekebalan. Tiada negara yang kebal. Dan Arab pula bukannya tak pandai main helah strategi. Jom baca di https://bit.ly/operasibadrshopee

RUJUKAN:

Olson, J. (2018). America’s Road to Jerusalem: The Impact of the Six-Day War on Protestant Politics. Rowman & Littlefield. Halaman 47.


Gamergate: Perang Budaya Melawan Golongan Liberal (Kiri)?

Melihat dan mengikuti perkembangan politik di Malaysia membuatkan makin ramai orang (termasuk penulis) semakin cakna dan mula ambil tahu tentang spektrum politik yang wujud di dunia pada ketika ini. Mulalah orang tahu apa itu haluan kanan dan haluan kiri yang menjadi resmi dan intipati perkembangan politik di dunia barat. Di sana (dunia barat), haluan kanan dan kiri ini menjadi teras dalam banyak perbahasan berkenaan dengan isu-isu berbangkit.

Pihak media dan juga pemerhati akan mendapatkan pandangan dari ahli politik berhaluan kanan dan kiri bagi setiap isu-isu semasa seperti isu pemilikan senjata, isu peperangan dan keganasan, isu pendidikan, isu hak asasi manusia dan banyak lagi. Perbezaan pendapat dalam isu-isu seperti ini selalu sahaja wujud di antara golongan kanan dan kiri berdasarkan kepada pemahaman dan pandangan politik masing-masing. Jadi, secara tidak rasminya, spektrum politik ini bagaikan sebahagian dari resam kehidupan mereka di barat dan membentuk hala tuju kehidupan di masa hadapan.

Percaya ataupun tidak, spektrum identiti politik ini juga pernah memberi impak dan kesan kepada industri permainan video dan gamers secara khasnya. Pada tahun 2014, pernah wujud satu gerakan dalam kalangan gamers yang digelarkan sebagai Gamergate. Gerakan ini pada kaca mata golongan kiri merupakan satu kempen gangguan dan penghinaan kepada golongan wanita dalam industri permainan video, tapi sebaliknya di dalam kacamata golongkan kanan, gerakan ini merupakan satu benteng bagi menghalang kemaraan golongan feminis dan pejuang keadilan sosial (sosial justice warrior) yang ingin mempergunakan industri permainan video sebagai medium penyebaran agenda mereka.

Bermula dengan pergaduhan kekasih

Segalanya bermula dengan seorang wanita, seorang pembikin permainan video bernama Zoë Quinn. Pada bulan Ogos 2014, bekas teman lelaki Quinn, Eron Gjoni menyatakan ketidakpuasan hatinya pada Quinn melalui sebuah hantaran di blog. Hantaran sepanjang 9000 patah perkataan itu mendakwa bahawa bekas teman wanitanya itu selalu tidur dengan ramai lelaki terutamanya wartawan-wartawan industri permainan video bagi mendapatkan ulasan yang baik untuk permainan video yang Quinn sendiri hasilkan.

Dakwaan Eron itu mendapat sedikit perhatian dalam kalangan gamers (terutamanya rakan-rakan terdekat Eron) dan membawa kepada gangguan dan ejekan kepada Quinn. Ditambah pula pada ketika itu, Quinn baru sahaja melancarkan permainan video Depression Quest, sebuah permainan video teks naratif (point and click), dan menerima ulasan yang baik dan pujian dari pengkritik. Namun begitu, ramai gamers yang bermain Depression Quest tidak bersetuju dengan ulasan dari pengkritik. Mereka merasakan pengkritik seolah-olah sudah dimanipulasi bagi mengeluarkan ulasan seperti itu. Ini menyemarakkan lagi kebencian terhadap Quinn dan seolah-olah membenarkan dakwaan bekas teman lelakinya itu.

Gangguan terhadap Quinn berterusan sehinggalah dia diugut rogol dan juga bunuh oleh para gamers yang tidak berpuas hati dengan tindakan Quinn. Quinn juga terpaksa lari berpindah rumah kerana alamat rumahnya sudah di muat naik di laman maya. Gangguan ke atas Quinn mendapat perhatian dari rakan-rakan wartawan dan ini menimbulkan rasa marah pihak wartawan terhadap segelintir gamers yang sudah melampaui batasan. Quinn yang dikenali dikalangan wartawan sebagai pejuang feminisma mula mengumpulkan rakan-rakan wartawan yang sealiran dan sependapat dengannya seperti Brianna Wu dan juga Anita Sarkeesian.

Pada ketika inilah, berbondong-bondong rencana dikeluarkan oleh media industri seperti Polygon, Kotaku dan juga Gamasutra yang menaikkan kemarahan gamers secara keseluruhan. Perlu diingatkan, gangguan dan ugutan yang diterima Quinn dan konflik yang dialami hanya melibatkan segelintir gamers sahaja. Kebanyakan gamers yang ada tidak mengetahui lansung tentang wujudnya permainan video Depression Quest ataupun mengenali Quinn secara lansung. Yang menjadi isunya apabila portal-portal ini menyerang gamers secara keseluruhan dengan menganggap bahawa kesemua gamers adalah pembenci wanita. Tuduhan ke atas gamers secara keseluruhan inilah yang menyemarakkan kemarahan gamers dan mewujudkan gerakan Gamergate.

Bermulalah Gerakan Tanpa Hala Tuju

Pada permulaannya gerakan Gamergate tidak mempunyai objektif yang jelas. Ia sebenarnya satu reaksi terhadap rencana yang menyerang identiti gamers itu sendiri dan menganggap gamers sebagai seorang yang membenci wanita secara keseluruhannya. Serangan demi serangan yang dilakukan oleh sesetengah gamers dijadikan sebagai contoh bagi menyelar dan memburukkan identiti gamers. Di pihak Gamergate pula, mereka melihat rencana ini sebagai satu bukti bahawa pihak media industri sudah bersikap berat sebelah dan tidak mengamalkan etika kewartawanan. Mereka melihat rencana itu sebagai serangan balas terhadap tindakan segelintir gamers atas gangguan ke atas Quinn dan juga feminis yang lain, tetapi disebabkan media-media ini mempunyai liputan yang lebih meluas, serangan balas itu terkena tempiasnya kepada kesemua gamers.

Gerakan Gamergate mula mendapat perhatian meluas di luar dari industri permainan video, apabila seorang pelakon popular Hollywood, Adam Baldwin yang juga dikenali dengan pendirian pro-konservatif menyokong gerakan tersebut melalui Twitter-nya. Malah beliaulah juga yang mencipta istilah Gamergate dan mewujudkan identiti kepada gerakan tersebut. Baginya gerakan Gamergate bagaikan benteng terakhir terhadap pengaruh golongan kiri yang makin merebak dalam industri. Beliau menganggap telah wujud korupsi dan penyelewengan di dalam media industri permainan video apabila wujudnya hubungan yang erat antara pembangun permainan video dan juga pihak wartawan membuatkan mereka cenderung berhaluan kiri.

Impak dan Kesan

Gerakan Gamergate berterusan sehinggalah ke penghujung tahun 2016, apabila FBI mula masuk campur dan menyiasat gerakan tersebut. Atas perintah mahkamah, banyak hantaran-hantaran di ruang maya diarah untuk dibuang dan diturunkan dari internet. Kebanyakan media arus perdana memandang gerakan Gamergate pada sisi yang negatif. Disebabkan itulah kesan-kesan buruk dari gerakan ini dipaparkan dengan rancaknya oleh media arus perdana. Antarnya kes gangguan ke atas Quinn dan Anita Sarkeesian sehingga mereka terpaksa lari keluar rumah kerana takutkan ancaman bunuh dan juga rogol mengikut dakwaan mereka.

Namun begitu, akibat dari desakan dan juga konsistensi dari gerakan Gamergate, pihak media industri permainan video akhirnya mengakui bahawa tidak wujudnya etika kewartawanan yang jelas. Disebabkan itulah beberapa portal seperti Kotaku dan juga Polygon memperbaiki polisi mereka berkenaan hubungan dengan pembikin dan pembangun permainan video yang mungkin akan mewujudkan bias dalam rencana yang mereka keluarkan. Pemain industri juga tidak ketinggalan. Apabila Gamasutra menaikkan rencana mengkritik identiti gamers dan mengatakan bahawa identiti mereka sudah tidak lagi relevan pada masa kini. Gamergate membalas dengan memberi desakan kepada pemain-pemain industri. Intel yang mungkin mendengar kritikan dari Gamergate, membatalkan perjanjian pengiklanannya di portal Gamasutra.

Perkembangan Terkini

Baru-baru ini, ura-ura tentang Gamergate muncul kembali. Ini berlaku apabila seorang pembangun permainan video, yang juga seorang feminis telah dipecat dari syarikatnya kerana menyerang gamers di Twitter. Ramai portal permainan video yang berhaluan kiri mula mengkritik tindakan pemecatan itu dan menganggapnya sebagai diskriminasi terhadap wanita dan mengaitkannya dengan Gamergate. Namun apabila diteliti dengan lebih jelas tweet tersebut, ia tiada kena mengena lansung dengan feminisma. Pemecatan tersebut hanyalah kerana pembangun permainan itu kurang ajar dengan pelanggannya, tidak lebih daripada itu.

Peristiwa ini jelas menunjukkan yang golongan berhaluan kiri masih lagi wujud dalam kalangan media industri permainan video. Ini bukan sesuatu yang pelik, kerana pernah juga permainan video seperti The Witcher dikritik oleh media berhaluan feminis kerana kononnya mendiskriminasi golongan wanita dan tidak mempamerkan wanita pada tempatnya. Dan peristiwa ini berlaku selepas gerakan Gamergate mula merosot. Selepas perang budaya ini seakan berakhir.

Tapi gerakan Gamergate bukanlah bermakna yang gamers ini majoritinya adalah golongan berhaluan kanan. Kebanyakan gamers setuju yang mereka hanya mahukan permainan video sebagai medium untuk berhibur. Mereka tidak mahu industri ini dijadikan sebagai alat propaganda dalam menyebarkan agenda golongan kanan mahupun kiri. Mereka mahu industri permainan video kekal tanpa sebarang pengaruh dan agenda politik. Permainan video sepatutnya kekal sebagai alat hiburan, tidak lebih daripada itu.

Rujukan dan Bacaan Lanjut:

Wagner,Kyle (Oktober, 2014), “The Future of Culture Wars is Here, and It’s Gamergate” Deadspin

Leigh,Alexander (September, 2014), “Sexism, Lies and Video Games: The Culture War Nobody Is Winning” Time

Leigh,Alexander (Ogos,2014), “’Gamers’ don’t have to be your audience. ‘Gamers’ are over” Gamasutra

Kain,Erik (September, 2014), “GamerGate: A Closer Look At The Controversy Sweeping Video Games” Forbes

Wood,Austin (Julai, 2017), “Guild Wars 2 writers fired following heated Twitter exchange with streamer” PCGamer


MANPADS VS Jet Pejuang

Bolehkah MANPADS (man portable air defence system) menggantikan jet pejuang? Topik ini saya rasakan sangat menarik untuk dibahaskan. Manpads ni biasanya digunakan untuk menghadapi ancaman pesawat udara yang terbang rendah dengan menggunakan pelancar yang digalas dibahu penembak. Misil tak pergi jauh pun, biasa kurang 10 km.

Ikut sejarah kejayaan besar Manpads ni adalah di Afghanistan apabila Amerika membekalkan 500 pelancar dan 1,000 misil kpd Mujahideen. Hasilnya pada tahun 1986 hingga 1989 sebanyak 270 pesawat udara Russia telah ditembak jatuh. Impressive!

Kita berbual lebih sikit pasal SAM (surface to air missile) sebab kita nak cerita pasal penggunaan meriam dan misil pertahanan udara bagi menggantikan jet tempur. Ini kira cheap solution untuk negara yg tak mampu nak beli jet tempur generasi 4.5 seperti Rafale, Typhoon atau generasi 5 seperti F-22 Raptor atau F-35.

Penggunaan misil (peluru berpandu) SAM bukanlah baru di rantau ini. Vietnam Utara dan Indonesia telah menggunakan SA-2 sejak tahun 60an, begitu juga Singapura dgn misil Bloodhound pada tahun 70-80an. Penggunaan SA-2 oleh Vietnam telah berjaya menembak jatuh 15 x pesawat pengebom B52D/G yg telah melakukan 729 sorties dalam Op Linebacker II.

Kejayaan ini merupakan peratusan kecil iaitu 7.52% sahaja mengenai sasaran. Soviet telah membekalkan 95 sistem pelancar SA-2 dengan 7,658 misil dimana lebih 6,000 telah dilancarkan tetapi hanya 1,046 pesawat udara dijatuhkan iaitu 31% dari jumlah keseluruhan dgn nisbah 1 kill : 6 misil.

Kita lihat pula Perang Yom Kippur 1973 yang menyaksikan penggunaan 40 x bateri SA-2, 85 x bateri SA-3 dan 40 x bateri SA-6 yang diletakkan sepanjang Terusan Suez dengan kelebaran kawasan 23 km. Untuk makluman satu bateri (pasukan) biasanya memiliki 6 unit pelancar misil. Payung pertahanan udara ini disokong 50 pusat kawalan, 180 tapak radar, 800 x meriam 23mm, 500 x meriam 57 mm dan beratus-ratus Manpads jenis SA-7.

Lapisan pertahanan udara ini telah berjaya menjatuhkan lebih 50 pesawat udara Israel pada hari pertama peperangan sehinggakan komander tentera udara Israel terpaksa mengarahkan jet tempur mereka dari mengelak zon ini buat seketika.

Kedua contoh di atas menunjukkan keberkesanan misil SAM tetapi ia hendaklah digunakan dalam jumlah yg besar dan tidak ekonomik untuk sebuah negara yang luas seperti Indonesia tetapi satu kelebihan kepada Brunei atau Singapura. Dalam kes Parang Yom Kippur juga ia digunakan disepanjang Terusan Suez sahaja secara tepu.

Tapak pelancar SAM dan radar juga jadi sasaran serangan udara dan darat jika zon pertahanannya terpisah atau tidak bertindihan antara satu sama lain. Walaupun begitu ia masih menawarkan kebaikkan kerana ia mudah disembunyikan dan kos yg murah untuk latihan dan operasi, berbanding satu skuadron jet tempur. Skuadron jet tempur memerlukan landasan dan pembinaan aircraft shelter yg mampu melindungi pesawat dari bom atau serpihannya.

Penggunaan SAM atau Manpads juga terbatas untuk pertahanan sahaja sedangkan jet boleh melakukan rondaan/tinjauan, serangan darat, pemintasan dan lain-lain tugasan yang diperlukan dengan pantas.

Bateri misil SAM juga perlu seringkali mengubah posisi tembakan, melakukan serang hendap ke atas pesawat yangg hampir, menggunakan tapak pelancar dummy dan melakukan pancaran dengan berdisiplin supaya tidak dikesan dengan mudah. Kegagalan menggunakan kesemua cara diatas telah mendedahkan bateri-bateri pertahanan udara Syria kepada serangan dan dimusnahkan oleh Israel dalam Perang Yom Kippur. Syria ni kurang cerdik dari Mesir.

Kembali kepada rantau ini, contoh terbaik lapisan pertahanan udara adalah seperti Singapura yg meliputi jarak dekat, sederhana dan jauh.

RBS70 – 5 kmSpyder – 20 km hingga 50 kmHawk – 50 kmAster 30 – sehingga 120 km

Lapisan pertahanan udara Malaysia.

Rapier – 8 kmStarstreak – 7 kmIgla – 5 kmStarburst – 7 kmAnza – 5 kmPantsir S1M – 30 km (jangan percaya hanya mimpi saya) ?

Sekianlah sedikit penjelasan samada pasukan pertahanan udara boleh menggantikan peranan jet atau tidak. Tuan-tuan boleh buat penilaian sendiri berdasarkan pengetahuan tuan-tuan dan sedikit info saya ini. Kesimpulannya kita perlu banyak pelancar misil pelbagai jarak jika kita mahu merangkumi pertahanan udara di Semenanjung, Sabah & Sarawak.